               IL-KUMMISSJONI EWROPEA
            Brussell, 23.5.2016
            COM(2016) 280 final
            2016/0146(NLE)
            Proposta għal
            DEĊIŻJONI TAL-KUNSILL
            establishing the position to be taken on behalf of the European Union within the Stabilisation and Association Council established by the Stabilisation and Association Agreement between the European Union and the European Atomic Energy Community, of the one part, and Kosovo*, of the other part, concerning a Decision of the Stabilisation and Association Council adopting its rules of procedure

               MEMORANDUM TA’ SPJEGAZZJONI

               Il-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u l-Kosovo, min-naħa l-oħra, daħal fis-seħħ fl-1 ta’ April 2016.

               Il-Kunsill ta’ Stabbilizzazzjoni u Assoċjazzjoni stabbilit mill-Artikolu 126 ta’ dan il-Ftehim jissorvelja l-implimentazzjoni tal-Ftehim u jeżamina kwalunkwe kwistjoni ewlenija li tirriżulta fi ħdan il-qafas tiegħu, u kwalunkwe kwistjoni bilaterali jew internazzjonali oħra ta’ interess komuni.

               Kif stipulat fl-Artikolu 127 tal-Ftehim ta’ Stabbilizzazzjoni u Assoċjazzjoni, il-Kunsill ta’ Stabbilizzazzjoni u Assoċjazzjoni jistabbilixxi r-regoli ta’ proċedura tiegħu. Skont l-Artikolu 129 tal-Ftehim, dawn ir-regoli ta’ proċedura jiddeterminaw id-dmirijiet tal-Kumitat ta’ Stabbilizzazzjoni u Assoċjazzjoni li jgħinu lill-Kunsill ta’ Stabbilizzazzjoni u Assoċjazzjoni fit-twettiq ta’ dmirijietu.

               F’konformità mal-Artikolu 218(9) tat-Trattat dwar il-Funzjonament tal-Unjoni Ewropea, il-pożizzjoni li għandha tittieħed mill-Unjoni fil-Kunsill ta’ Stabbilizzazzjoni u Assoċjazzjoni, fir-rigward ta’ deċiżjoni tal-Kunsill ta’ Stabbilizzazzjoni u Assoċjazzjoni li tadotta r-regoli ta’ proċedura tiegħu tiġi stabbilita b’deċiżjoni tal-Kunsill, li jaġixxi fuq proposta mill-Kummissjoni.

               Għalhekk, il-Kunsill hu mistieden biex jadotta l-proposta mehmuża għal Deċiżjoni dwar il-pożizzjoni tal-Unjoni Ewropea fir-rigward ta’ Deċiżjoni tal-Kunsill ta’ Stabbilizzazzjoni u Assoċjazzjoni dwar ir-regoli ta’ proċedura tiegħu.

               Għall-informazzjoni tal-Kunsill, l-abbozz tar-regoli ta’ proċedura għas-sottokumitati kif ukoll għall-gruppi speċjali relevanti huma previsti f’dokument separat.

               2016/0146 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u l-Kosovo
                  1*, min-naħa l-oħra, fir-rigward tad-Deċiżjoni tal-Kunsill Stabbilizzazzjoni u Assoċjazzjoni li tadotta r-regoli ta’ proċedura tiegħu

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218, il-paragrafu 9 tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)L-Artikolu 126 tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u l-Kosovo*, min-naħa l-oħra ('il-Ftehim'), jistabbilixxi Kunsill ta' Stabbilizzazzjoni u ta' Assoċjazzjoni.

               (2)L-Artikolu 127(2) tal-Ftehim jipprevedi li l-Kunsill ta' Stabbilizzazzjoni u ta' Assoċjazzjoni jadotta r-regoli ta' proċedura tiegħu.

               (3)L-Artikolu 129(1) tal-Ftehim jipprevedi li l-Kunsill ta' Stabbilizzazzjoni u ta' Assoċjazzjoni jkun megħjun minn Kumitat ta' Stabbilizzazzjoni u ta' Assoċjazzjoni (“il-Kumitat”).

               (4)L-Artikolu 129(2) u (3) tal-Ftehim jipprevedi wkoll li l-Kunsill ta' Stabbilizzazzjoni u ta' Assoċjazzjoni, fir-regoli ta' proċedura tiegħu, jiddetermina d-doveri tal-Kumitat u li l-Kunsill ta' Stabbilizzazzjoni u ta' Assoċjazzjoni jista' jiddelega xi poteri minn tiegħu lill-Kumitatzzjoni u ta' Assoċjazzjoni.

               (5)L-Artikolu 131 tal-Ftehim jipprevedi li l-Kunsill ta' Stabbilizzazzjoni u ta' Assoċjazzjoni jista' jiddeċiedi li jistabbilixxi xi kumitati jew korpi speċjali oħra li jistgħu jassistuh fit-twettiq tad-dmirijietu. Dan jipprevedi wkoll li l-Kunsill ta' Stabbilizzazzjoni u ta' Assoċjazzjoni, fir-regoli ta' proċedura tiegħu, jiddetermina l-konfigurazzjoni u d-dmirijiet ta' tali kumitati u korpi, u kif jiffunzjonaw,

               ADOTTA DIN ID-DEĊIŻJONI:

               Artikolu 1

               L-Unjoni Ewropea għandha, fil-Kunsill ta’ Stabbilizzazzjoni u Assoċjazzjoni stabbilit mill-Artikolu 126 tal-Ftehim, tieħu l-pożizzjoni li tappoġġja l-addozzjoni tar-regoli ta' proċeduri,  ibbażati fuq l-abbozz tad-Deċiżjoni tal-Kunsill ta’ Stabbilizzazzjoni u Assoċjazzjoni, mehmuża ma’ din id-Deċiżjoni.

               Emendi minuri għal dan l-abbozz ta' Deċiżjoni jistgħu jintlaqgħu mingħajr deċiżjoni ulterjuri tal-Kunsill.

                Artikolu 2

               L-Istati Membri għandhom jifformaw parti mid-delegazzjoni tal-Unjoni Ewropea fil-laqgħat tal-Kunsill ta’ Stabilizzazzjoni u Assoċjazzjoni. Fid-dawl tal-Artikolu 3 tar-regoli ta’ proċedura, l-Istati Membri għandhom jagħtu lir-Rappreżentant Għoli tal-Unjoni Ewropea għall-Affarijiet Barranin u l-Politika ta’ Sigurtà, Viċi-President tal-Kummissjoni, l-informazzjoni meħtieġa għal dak l-għan.

               Magħmul fi Brussell,

                     Għall-Kunsill

                     Il-President

                     (1)
                  *Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

    ---documentbreak---

               IL-KUMMISSJONI EWROPEA
            Brussell, 23.5.2016
            COM(2016) 280 final
            ANNESSI
            ta' [...]
            PROPOSTA GĦAL DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u l-Kosovo*, min-naħa l-oħra, fir-rigward tad-Deċiżjoni tal-Kunsill Stabbilizzazzjoni u Assoċjazzjoni li tadotta r-regoli ta’ proċedura tiegħu

               Id-Deċiżjoni Nru 1 tal-Kunsill ta’ Stabbilizzazzjoni u Assoċjazzjoni bejn l-UE u l-Kosovo* ta’ [data] li biha jaddotta r-regoli ta’ proċedura tiegħu

               IL-KUNSILL ta' Stabbilizzazzjoni u Assoċjazzjoni,

               Wara li kkunsidra l-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika bħala parti u l-Kosovo*, ('il-Ftehim')  bħala l-parti l-oħra, u b’mod partikolari l-Artikoli 126, 127, 129 u 131 tiegħu,

               Billi dak il-Ftehim daħal fis-seħħ fl-1 ta' April 2016,

               IDDEĊIEDA KIF ĠEJ:

               Artikolu 1

               Presidenza

               Il-Partijiet iżommu l-Presidenza tal-Kunsill ta' Assoċjazzjoni u Stabbilizzazzjoni, b'mod alternat, għal perjodu ta' 12-il xahar. L-ewwel perjodu jibda fid-data tal-ewwel laqgħa tal-Kunsill ta' Stabbilizzazzjoni u Assoċjazzjoni u jintemm fil-31 ta' Diċembru tal-istess sena.

               Artikolu 2

               Laqgħat

               Il-Kunsill ta' Stabbilizzazzjoni u Assoċjazzjoni jiltaqa' darba fis-sena f'livell politiku għoli. Sessjonijiet speċjali tal-Kunsill ta' Stabbilizzazzjoni u Assoċjazzjoni jistgħu jsiru bit-talba ta' waħda mill-Partijiet, jekk il-Partijiet jaqblu li jsir hekk. Sakemm ma jintlaħaqx ftehim mod ieħor mill-Partijiet, kull sessjoni tal-Kunsill ta’ Stabbilizzazzjoni u Assoċjazzjoni għandha ssir fi Brussell. Il-laqgħat tal-Kunsill ta' Stabbilizzazzjoni u Assoċjazzjoni jissejħu b'mod konġunt mis-Segretarji tal-Kunsill ta' Stabbilizzazzjoni u Assoċjazzjoni bi qbil mal-President.

               Artikolu 3

               Delegazzjonijiet

               Qabel kull laqgħa, il-President ikun infurmat dwar il-konfigurazzjoni tad-delegazzjoni prevista għal kull Parti. Rappreżentant tal-Bank Ewropew tal-Investiment jattendi l-laqgħat tal-Kunsill ta' Stabbilizzazzjoni u Assoċjazzjoni bħala osservatur, meta fl-aġenda jidhru ħwejjeġ li jirrigwardaw lill-Bank. Il-Kunsill ta' Stabbilizzazzjoni u Assoċjazzjoni jista' jistieden ukoll persuni oħra sabiex jattendu l-laqgħat tiegħu biex jipprovdu informazzjoni fuq suġġetti partikolari.

               Artikolu 4

               Segretarjat

               Uffiċjal tas-Segretarjat Ġenerali tal-Kunsill tal-Unjoni Ewropea flimkien ma’ uffiċjal tar-rappreżentanza tal-Kosovo fil-Belġju flimkien iservu bħala Segretarji tal-Kumitat ta’ Stabbilizzazzjoni u Assoċjazzjoni.

               Artikolu 5

               Korrispondenza

               Il-korrispondenza indirizzata lill-Kunsill ta' Stabbilizzazzjoni u Assoċjazzjoni tintbagħat lill-President tal-Kunsill ta' Stabbilizzazzjoni u Assoċjazzjoni fl-indirizz tas- Segretarjat Ġenerali tal-Kunsill tal-Unjoni Ewropea.

               Iż-żewġ Segretarji jiżguraw li l-korrispondenza tiġi mgħoddija lill-President tal-Kunsill ta' Stabbilizzazzjoni u Assoċjazzjoni u, fejn xieraq, tkun imqassma lill-membri l-oħra tal-Kunsill ta' Stabbilizzazzjoni u Assoċjazzjoni. Il-korrispondenza li titqassam għandha tintbagħat lis-Segretarjat Ġenerali tal-Kummissjoni, is-Servizz Ewropew ta' Azzjoni Esterna u r-rappreżentanza tal-Kosovo fil-Belġju.

               Il-komunikazzjonijiet mill-President tal-Kunsill ta’ Stabbilizzazzjoni u Assoċjazzjoni jintbagħtu miż-żewġ Segretarji lid-destinatarji u jitqassmu, fejn xieraq, lill-membri l-oħra tal-Kunsill ta’ Stabbilizzazzjoni u Assoċjazzjoni msemmija fit-tieni paragrafu.

               Artikolu 6

               Pubbliċità

               Sakemm ma jkunx deċiż mod ieħor, il-laqgħat tal-Kunsill ta' Stabbilizzazzjoni u Assoċjazzjoni ma jkunux pubbliċi.

               Artikolu 7

               Aġendi għal-laqgħat

               1.Il-President, għal kull laqgħa jfassal aġenda proviżorja. Din tiġi mgħoddija mis-Segretarji tal-Kunsill ta' Stabbilizzazzjoni u Assoċjazzjoni lid-destinatarji msemmija fl-Artikolu 5 mhux aktar tard minn 15-il jum tax-xogħol qabel il-bidu tal-laqgħa. L-aġenda proviżorja tinkludi l-punti li fuqhom il-President ikun irċieva talba sabiex dawn jiżdiedu fl-aġenda mhux aktar tard minn 21 jum tax-xogħol qabel tinbeda l-laqgħa, għalkemm l-ebda punt ma jitniżżel fl-aġenda proviżorja sakemm ma tkunx intbagħtet id-dokumentazzjoni ta' sostenn lis-Segretarji mhux aktar tard mid-data li fiha tintbagħat l-aġenda. L-aġenda tiġi adottata mill-Kunsill ta' Stabbilizzazzjoni u Assoċjazzjoni fil-bidu ta' kull laqgħa. Punt apparti dawk li jidhru fl-aġenda provviżorja jista’ jitqiegħed fuq l-aġenda jekk iż-żewġ Partijiet jaqblu li jsir hekk.

               2.Il-President jista', bi ftehim maż-żewġ Partijiet, iqassar l-iskadenzi stipulati fil-paragrafu 1 sabiex jitqiesu l-ħtiġijiet ta' każ partikolari.

               Artikolu 8

               Minuti

               L-abbozz tal-minuti ta' kull laqgħa jitħejja miż-żewġ Segretarji. Il-minuti, bħala regola ġenerali, jindikaw fir-rigward ta' kull punt fl-aġenda:

               –id-dokumentazzjoni ppreżentata lill-Kunsill ta' Stabbilizzazzjoni u Assoċjazzjoni,

               –id-dikjarazzjonijiet li membru tal-Kunsill ta' Stabbilizzazzjoni u Assoċjazzjoni jkun talab li jiddaħħlu,

               –id-deċiżjonijiet meħuda u r-rakkomandazzjonijiet magħmula, id-dikjarazzjonijiet li kien hemm qbil dwarhom u l-konklużjonijiet adottati.

               L-abbozz tal-minuti jiġi ppreżentat lill-Kunsill ta' Stabbilizzazzjoni u Assoċjazzjoni għall-approvazzjoni. Meta approvati, il-minuti jiġu ffirmati mill-President u ż-żewġ Segretarji. Il-minuti għandhom jiġu ffajljati fl-arkivji tas-Segretarjat Ġenerali tal-Kunsill tal-Unjoni Ewropea, li jaġixxi bħala depożitarju tad-dokumenti tal-Assoċjazzjoni. Kopja ċċertifikata tiġi mgħoddija lil kull wieħed mid-destinatarji msemmija fl-Artikolu 5.

               Artikolu 9

               Deċiżjonijiet u rakkomandazzjonijiet

               1.Il-Kunsill ta' Stabbilizzazzjoni u Assoċjazzjoni jieħu d-deċiżjonijiet tiegħu u jagħmel ir-rakkomandazzjonijiet bi qbil bejn il-Partijiet, mingħajr preġudizzju għall-Artikolu 5 tal-Ftehim. Il-Kunsill ta' Stabbilizzazzjoni u Assoċjazzjoni jista' jieħu deċiżjonijiet jew jagħmel rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk.

               2.Id-deċiżjonijiet u r-rakkomandazzjonijiet tal-Kunsill ta’ Stabbilizzazzjoni u Assoċjazzjoni, skont l-Artikolu 128 tal-Ftehim, rispettivament jingħataw it-titoli "Deċiżjoni" u "Rakkomandazzjoni" segwiti b’numru ta’ serje, bid-data ta’ meta ġew addottati u b’deskrizzjoni tas-suġġett tagħhom. Id-deċiżjonijiet u r-rakkomandazzjonijiet tal-Kunsill ta' Stabbilizzazzjoni u Assoċjazzjoni jiġu ffirmati mill-President u awtentikati miż-żewġ Segretarji. Id-deċiżjonijiet u r-rakkomandazzjonijiet jiġu mgħoddija lil kull wieħed mid-destinatarji msemmija fl-Artikolu 5. Kull Parti tista' tiddeċiedi fuq il-pubblikazzjoni ta' deċiżjonijiet u rakkomandazzjonijiet tal-Kunsill ta' Stabbilizzazzjoni u Assoċjazzjoni fil-pubblikazzjoni uffiċjali rispettiva tagħha.

               Artikolu 10

               Lingwi

               Il-lingwi uffiċjali tal-Kunsill ta' Stabbilizzazzjoni u Assoċjazzjoni għandhom ikunu l-lingwi awtentiċi tal-Ftehim ta' Stabbilizzazzjoni u Assoċjazzjoni. Sakemm ma jiġix deċiż mod ieħor, il-Kunsill ta’ Stabbilizzazzjoni u Assoċjazzjoni jsejjes id-deliberazzjonijiet tiegħu fuq dokumentazzjoni mfassla f’dawn il-lingwi.

               Artikolu 11

               Spejjeż

               Kemm l-Unjoni Ewropea kif ukoll il-Kosovo, kull wieħed iħallas għall-ispejjeż li jagħmel biex jipparteċipa fil-laqgħat tal-Kunsill ta’ Stabbilizzazzjoni u Assoċjazzjoni, kemm fir-rigward tal-persunal, tal-ispejjeż ta’ vjaġġar u ta’ sussistenza, kif ukoll tal-ispejjeż ta’ posta u ta’ telekomunikazzjoni. In-nefqa li għandha x’taqsam mas-servizzi ta’ interpretar fil-laqgħat, traduzzjoni u riproduzzjoni tad-dokumenti titħallas mill-Parti li tkun qed tospita l-laqgħat.

               Artikolu 12

               Kumitat ta' Stabbilizzazzjoni u Assoċjazzjoni

               1.B'dan ġie stabbilit Kumitat ta' Stabbilizzazzjoni u ta' Assoċjazzjoni (“il-Kumitat”) sabiex jgħin lill-Kunsill ta' Stabbilizzazzjoni u ta' Assoċjazzjoni fil-qadi ta' dmirijietu. Huwa għandu jkun magħmul minn rappreżentati tal-UE, minn naħa, u tal-Kosovo, min-naħa l-oħra, normalment fil-livell ta’ impjegati taċ-ċivil f’kariga għolja.

               2.Il-Kumitat iħejji l-laqgħat u d-deliberazzjonijiet tal-Kunsill ta' Stabbilizzazzjoni u Assoċjazzjoni, jimplimenta d-deċiżjonijiet tal-Kunsill ta' Stabbilizzazzjoni u Assoċjazzjoni fejn meħtieġ u, inġenerali, jiżgura l-kontinwità fir-relazzjoni ta' assoċjazzjoni kif ukoll it-tħaddim xieraq tal-Ftehim. Iqis kwalunkwe kwistjoni li tiġi referuta lilu mill-Kunsill ta’ Stabbilizzazzjoni u Assoċjazzjoni kif ukoll kwalunkwe kwistjoni li tista’ tinqala’ fl-andament tat-twettiq ta’ kuljum tal-Ftehim ta’ Stabbilizzazzjoni u Assoċjazzjoni. Jippreżenta proposti jew kwalunkwe abbozz ta’ deċiżjonijiet/rakkomandazzjonijiet għall-adozzjoni lill-Kunsill ta’ Stabbilizzazzjoni u Assoċjazzjoni.

               3.F'każijiet fejn il-Ftehim jirriferi għal obbligu li jikkonsulta jew il-possibilità ta' konsultazzjoni, din it-tip ta' konsultazzjoni tista' ssir fil-Kumitat. Il-konsultazzjoni tista' tissokta fil-Kunsill ta' Stabbilizzazzjoni u Assoċjazzjoni jekk iż-żewġ Partijiet jaqblu li jsir hekk.

               4.Ir-regoli ta' proċedura tal-Kumitat ta' Stabbilizzazzjoni u Assoċjazzjoni huma annessi ma' din id-Deċiżjoni.

               Magħmul fi

                  Għall-Kunsill ta' Stabbilizzazzjoni u Assoċjazzjoni

                  Il-President

               ANNESS I
               għal
               Deċiżjoni Nru 1 tal-Kunsill ta’ Stabbilizzazzjoni u Assoċjazzjoni bejn l-UE u l-Kosovo* ta’ [id-data]

               Regoli ta’ Proċedura tal-Kumitat ta’ Stabbilizzazzjoni u Assoċjazzjoni

               Artikolu 1

               Presidenza

               Il-Partijiet iżommu l-Presidenza tal-Kumitat, b'mod alternat, għal perjodu ta' 12-il xahar. L-ewwel perjodu jibda fid-data tal-ewwel laqgħa tal-Kunsill ta' Stabbilizzazzjoni u Assoċjazzjoni u jintemm fil-31 ta' Diċembru tal-istess sena.

               Artikolu 2

               Laqgħat

               Il-Kumitat jiltaqa' skont kif jitolbu ċ-ċirkostanzi, bil-ftehim taż-żewġ Partijiet. Kull laqgħa tal-Kumitat issir fi żmien u f'post miftiehma miż-żewġ Partijiet. Il-laqgħat tal-Kumitat jissejħu mill-President.

               Artikolu 3

               Delegazzjonijiet

               Qabel kull laqgħa, il-President ikun infurmat dwar il-konfigurazzjoni tad-delegazzjoni prevista għal kull Parti.

               Artikolu 4

               Segretarjat

               Uffiċjal tal-Kummissjoni Ewropea flimkien ma' uffiċjal tal-Kosovo, flimkien iservu bħala Segretarji tal-Kumitat. Il-komunikazzjonijiet kollha lil, u mingħand, il-President tal-Kumitat, previsti f'din id-Deċiżjoni jiġu mgħoddija lis-Segretarji tal-Kumitat, kif ukoll lis-Segretarji u l-President tal-Kunsill ta' Stabbilizzazzjoni u Assoċjazzjoni.

               Artikolu 5

               Pubbliċità

               Sakemm ma jkunx deċiż mod ieħor, il-laqgħat tal-Kumitat ma jkunux pubbliċi.

               Artikolu 6

               Aġendi għal-laqgħat

               1
                     Il-President, għal kull laqgħa jfassal aġenda proviżorja. Din tiġi mgħoddija mis-Segretarji tal-Kumitat lid-destinatarji msemmija fl-Artikolu 4 sa mhux aktar tard minn 30 jum qabel il-bidu tal-laqgħa. L-aġenda proviżorja tinkludi l-punti li fuqhom il-President ikun irċieva talba sabiex dawn jiżdiedu fl-aġenda mhux aktar tard minn 35 jum tax-xogħol qabel tinbeda l-laqgħa, għalkemm l-ebda punt ma jitniżżel fl-aġenda proviżorja sakemm ma tkunx intbagħtet id-dokumentazzjoni ta' sostenn lis-Segretarji mhux aktar tard mid-data li fiha tintbagħat l-aġenda. Il-Kumitat jista' jistieden esperti li mhumiex membri biex jattendu l-laqgħat tiegħu biex jipprovdu informazzjoni fuq suġġetti partikolari. Fil-bidu ta' kull laqgħa, l-aġenda tiġi adottata mill-Kumitat. Punt apparti dawk li jidhru fl-aġenda provviżorja jista’ jitqiegħed fuq l-aġenda jekk iż-żewġ Partijiet jaqblu li jsir hekk.

               2.
                     Il-President jista', bi ftehim maż-żewġ Partijiet, iqassar l-iskadenzi stipulati fil-paragrafu 1 sabiex jitqiesu l-ħtiġijiet ta' każ partikolari.

               Artikolu 7

               Minuti

               Għal kull laqgħa jittieħdu l-minuti, u jkunu msejsa fuq is-sommarju tal-konklużjonijiet mill-President, li l-Kumitat ta' Stabbilizzazzjoni u Assoċjazzjoni jkun wasal għalihom. Meta jiġu approvati mill-Kumitat ta' Stabbilizzazzjoni u Assoċjazzjoni, il-minuti jiġu ffirmati mill-President u mis-Segretarji, u jiġu ffajljati miż-żewġ Partijiet. Kopja tal-minuti tiġi mgħoddija lil kull wieħed mid-destinatarji msemmija fl-Artikolu 4.

               Artikolu 8

               Deċiżjonijiet u rakkomandazzjonijiet

               Fil-każijiet speċifiċi fejn il-Kumitat jingħata s-setgħa mill-Kunsill ta’ Stabbilizzazzjoni u Assoċjazzjoni skont l-Artikolu 128 tal-Ftehim biex jieħu deċiżjonijiet jew jagħmel rakkomandazzjonijiet, dawn l-atti jsiru skont l-Artikolu 9 tar-Regoli ta' Proċedura tal-Kunsill ta' stabilizzazzjoni u Assoċjazzjoni.

               Artikolu 9

               Spejjeż

               Kemm l-Unjoni Ewropea kif ukoll il-Kosovo se joħorġu l-flus għall-ispejjeż li jġarrbu għall-parteċipazzjoni tagħhom fil-laqgħat tal-Kumitat, kemm f’dak li għandu x’jaqsam man-nefqa tal-persunal, il-vjaġġi u s-sussistenza kif ukoll għan-nefqa għall-posta u t-telekomunikazzjoni. In-nefqa li għandha x’taqsam mas-servizzi ta’ interpretar fil-laqgħat, traduzzjoni u riproduzzjoni tad-dokumenti titħallas mill-Parti li tkun qed tospita l-laqgħat.

               Artikolu 10

               Is-sottokumitati u l-gruppi speċjali

               Il-Kumitat jista' jistabbilixxi sottokumitati u gruppi speċjali biex jaħdmu taħt l-awtorità tiegħu.  Huma jirrapportaw lill-Kumitat wara kull laqgħa li jagħmlu. Il-Kumitat jista' jiddeċiedi li jtemm kull sottokumitat jew grupp eżistenti, jistipula jew ibiddel it-termini ta' referenza tagħhom jew jistabbilixxi sottokumitati jew gruppi oħra biex jgħinuh fil-qadi ta' dmirijietu. Dawn is-sottokumitati u gruppi ma għandhom ikollhom l-ebda setgħa ta’ teħid ta’ deċiżjonijiet.

    ---documentbreak--- NA ---documentbreak---

               IL-KUMMISSJONI EWROPEA
            Brussell, 23.5.2016
            COM(2016) 280 final
            ANNESS
            ta' [...]
            PROPOSTA GĦAL DEĊIŻJONI TAL-KUNSILL
            li tistabbilixxi l-pożizzjoni li għandha tittieħed f’isem l-Unjoni Ewropea fil-Kunsill ta’ Stabbilizzazzjoni u ta’ Assoċjazzjoni stabbilit mill-Ftehim ta’ Stabbilizzazzjoni u ta’ Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, min-naħa waħda, u l-Kosovo*, min-naħa l-oħra, fir-rigward tad-Deċiżjoni tal-Kunsill Stabbilizzazzjoni u Assoċjazzjoni li tadotta r-regoli ta’ proċedura tiegħu

               Għall-informazzjoni tal-Kunsill biss

               ABBOZZ

               Id-Deċiżjoni Nru 1/2016 tal-Kumitat ta’ Stabbilizzazzjoni u Assoċjazzjoni UE - Kosovo* ta’ [jum xahar] 2016 li toħloq sottokumitati u gruppi speċjali

               IL-kumitat ta’ Stabbilizzazzjoni u Assoċjazzjoni

               Wara li kkunsidra l-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa u l-Kosovo*, min-naħa l-oħra, u b'mod partikolari l-Artikolu 130 tiegħu,

               Wara li kkunsidra r-regoli ta’ proċedura tiegħu, u b’mod partikolari l-Artikolu 10 tiegħu,

               IDDEĊIEDA KIF ĠEJ:

               Artikolu Uniku

               Is-sottokumitati u l-gruppi speċjali mniżżla fl-Anness I huma hawnhekk maħluqa. It-termini ta’ referenza tagħhom huma stipulati fl-Anness II.

               Magħmul fi …………., fi [jum, xahar] 2016.

               Għall-Kumitat ta’ Stabbilizzazzjoni u Assoċjazzjoni

               Il-President

               Anness I

               L-Istruttura tas-Sottokumitati Multidixxiplinari

                        Titolu

                        Kwistjonijiet

                        L-Artikolu tal-FSA

                        1 Kummerċ, Industrija, Dwana u Tassazzjoni

                        Moviment Liberu tal-Merkanzija

                        Art. 20

                        Prodotti Industrijali

                        Art. 21-25

                        Kwistjonijiet kummerċjali

                        Art. 36-49

                        Standardizzazzjoni, metroloġija, akkreditazzjoni, ċertifikazzjoni, analiżi tal-konformità u sorveljanza tas-suq

                        Art. 80

                        Kooperazzjoni industrijali

                        Art. 99

                        SMEs

                        Art. 100

                        Turiżmu

                        Art. 101

                        Dwana

                        Art. 104

                        Tassazzjoni

                        Art. 105

                        Regoli ta’ oriġini

                        Protokoll III

                        Assistenza amministrattiva f’materji doganali

                        Protokoll IV

                        2. Agrikoltura u Sajd

                        Prodotti agrikoli

                        Art. 26, 28, 29, 33, 34 u 37

                        Prodotti tas-sajd

                        Art. 31 u 32, Annessi IV u V

                        Prodotti agrikoli pproċessati

                        Art. 27, Protokoll I

                        Inbid

                        Art. 30, Protokoll II

                        Il-protezzjoni tal-indikazzjonijiet ġeografiċi għal prodotti agrikoli u prodotti tas-sajd, u għall-prodotti tal-ikel li mhumiex inbid u spirti

                        Art. 35

                        Is-settur agrikolu u agroindustrijali, materji veterinarji u fitosanitarji

                        Art. 102

                        Kooperazzjoni fis-sajd

                        Art. 103

                        3. Suq Intern u Kompetizzjoni

                        Dritt ta’ stabbiliment

                        Art. 50-54

                        Provvista ta' servizzi

                        Art. 55-60

                        Mistoqsijiet oħrajn relatati mat-Titolu V tal-FSA

                        Art. 61-73

                        Approssimazzjoni tal-leġiżlazzjoni u l-infurzar tal-liġi

                        Art. 74

                        Kompetizzjoni

                        Art. 75-76

                        Il-proprjetà intelletwali, industrijali u kummerċjali

                        Art. 77-78

                        Akkwist pubbliku

                        Art. 79

                        Servizzi bankarji, tal-assigurazzjoni u servizzi finanzjarji oħra

                        Art. 96

                        Protezzjoni tal-konsumatur

                        Art. 81

                        4. Kwistjonijiet u statistiċi ekonomiċi u finanzjarji

                        Pagamenti kurrenti u l-moviment ta’ kapital

                        Art. 64-66

                        Politika Ekonomika

                        Art. 94

                        Kooperazzjoni statistika

                        Art. 95

                        Promozzjoni u protezzjoni tal-investiment

                        Art. 98

                        Kooperazzjoni finanzjarja

                        Art. 121-125

                        5. Ġustizzja, libertà u sigurtà

                        Tisħiħ tal-istituzzjonijiet u stat tad-dritt

                        Art. 83

                        Id-drittijiet fundamentali, inkluża l-ġlieda kontra d-diskriminazzjoni u l-protezzjoni tad-dejta

                        Art. 4, il-Protokoll 83

                        Il-kooperazzjoni ġudizzjarja f'materji ċivili u kriminali

                        Art. 84

                        Il-viżi, l-kontroll tal-fruntieri, l-ażil u l-migrazzjoni

                        Art. 85-86

                        Prevenzjoni u kontroll tal-immigrazzjoni illegali; dħul mill-ġdid

                        Art. 87-88

                        Ħasil tal-flus

                        Art. 89

                        Drogi

                        Art. 90

                        Ġlieda kontra t-terroriżmu

                        Art. 92

                        Il-prevenzjoni tal-kriminalità organizzata u attivitajiet illegali oħrajn

                        Art. 91

                        6. Innovazzjoni, soċjetà tal-informazzjoni u politika soċjali

                        Kundizzjonijiet tax-xogħol u opportunitajiet indaqs

                        Art. 82

                        Kooperazzjoni soċjali

                        Art. 106

                        L-edukazzjoni u t-taħriġ

                        Art. 107

                        Kooperazzjoni kulturali

                        Art. 108

                        L-informazzjoni u l-komunikazzjoni

                        Art. 105

                        Kooperazzjoni fil-qasam awdjoviżiv

                        Art. 109

                        Is-soċjetà tal-informazzjoni

                        Art. 110

                        In-networks u s-servizzi tal-komunikazzjoni elettronika

                        Art. 111

                        L-informazzjoni u l-komunikazzjoni

                        Art. 112

                        Riċerka u żvilupp teknoloġiku

                        Art. 118

                        7. Trasport, ambjent, enerġija, u żvilupp reġjunali

                        Trasport

                        Art. 113

                        Enerġija

                        Art. 114

                        Ambjent

                        Art. 115

                        Tibdil fil-klima

                        Art. 116

                        Protezzjoni ċivili

                        Art. 117

                        Żvilupp reġjonali u lokali

                        Art. 119

               L-Istruttura tal-Gruppi Speċjali

                        Titolu

                        Kwistjonijiet

                        L-Artikolu tal-FSA

                        Grupp speċjali għar-riforma tal-amministrazzjoni pubblika

                        Ir-riforma tal-amministrazzjoni pubblika

                        Art. 120

                        Grupp Speċjali dwar in-normalizzazzjoni

                        Titjib viżibbli u sostenibbli tar-relazzjonijiet tal-Kosovo mas-Serbja, u kooperazzjoni effettiva mal-missjoni tal-PSDK tal-UE filwaqt li tkun fis-seħħ

                        Art. 5

               Anness II

               It-Termini ta’ Referenza tas-Sottokumitati u tal-Grupp Speċjali UE - Kosovo*

               Il-konfigurazzjoni u l-President

               Is-sottokumitati u l-gruppi speċjali dwar ir-riforma tal-amministrazzjoni pubblika (RAP) u dwar in-normalizzazzjoni għandhom ikunu magħmula minn rappreżentanti tal-Kummissjoni Ewropea, is-Servizz Ewropew għall-Azzjoni Esterna fil-każ tal-Grupp Speċjali dwar in-normalizzazzjoni, u r-rappreżentanti tal-Kosovo. Huma jkunu ppreseduti, darba kull wieħed, miż-żewġ partijiet. L-Istati Membri jkunu infurmati u jiġu mistiedna għal-laqgħat tas-sottokumitati u tal-grupp speċjali għar-RAP u n-normalizzazzjoni.

               Segretarjat

               Uffiċjal tal-Kummissjoni Ewropea u tas-Servizz Ewropew għall-Azzjoni Esterna fil-każ tal-Grupp Speċjali dwar in-normalizzazzjoni, u uffiċjal tal-Kosovo għandhom flimkien iservu bħala segretarji ta’ kull sottokumitat u l-gruppi speċjali.

               Il-komunikazzjonijiet kollha dwar is-sottokumitati u l-gruppi speċjali jkunu mressqa lis-segretarji tas-sottokumitat rilevanti u tal-grupp speċjali.

               Laqgħat

               Is-sottokumitati u l-gruppi speċjali jiltaqgħu kull meta jkun hemm bżonn, bi qbil bejn iż-żewġ partijiet. Kull laqgħa ta’ sottokumitat jew ta' grupp speċjali tinżamm f’ħin u post li jaqblu dwarhom iż-żewġ Partijiet.

               Jekk iż-żewġ Partijiet jiftiehmu, is-sottokumitati u l-gruppi speċjali jistgħu jistiednu esperti fil-laqgħat tagħhom biex jipprovdu l-informazzjoni speċifika mitluba.

               Aġenda u dokumenti ta’ sostenn

               Il-President u s-Segretarji jfasslu aġenda proviżorja għal kull laqgħa mhux aktar tard minn 30 jum tax-xogħol qabel il-bidu tal-laqgħa.

               L-aġenda proviżorja tinkludi punti li dwarhom is-segretarji jkunu rċevew talba biex jiġu inklużi fl-aġenda mhux aktar tard minn 35 ġurnata qabel il-bidu tal-laqgħa.

               Wara l-ftehim ta’ aġenda proviżorja għal kull laqgħa u mhux aktar tard minn 10 ijiem tax-xogħol qabel il-bidu tal-laqgħa s-segretarju f’isem il-Kosovo jibgħat lis-segretarju f’isem il-Kummissjoni Ewropea, jew is-Servizz Ewropew ta' Azzjoni Esterna fil-każ tal-grupp speċjali dwar in-normalizzazzjoni, id-dokumentazzjoni meħtieġa bil-miktub wara l-entrati miftiehma fl-aġenda proviżorja.

               Jekk l-iskadenza msemmija fil-paragrafu 3 ma tiġix irrispettata, il-laqgħa tiġi kkanċellata awtomatikament mingħajr avviż ulterjuri.

               Suġġetti

               Is-sottokumitati għandhom jiddiskutu kwistjonijiet li għandhom x'jaqsmu mal-oqsma tal-Ftehim imniżżla fl-istruttura tas-sottokumitat multidixxiplinarju. Il-progress dwar l-approssimazzjoni, l-implimentazzjoni u l-infurzar tal-leġiżlazzjoni jkunu analizzati taħt il-materji kollha. Is-sottokumitati jeżaminaw kull problema li tista' titfaċċa fl-oqsma relevanti tagħhom u jissuġġerixxu l-passi possibbli li għandhom jittieħdu.

               Is-sottokumitati jservu wkoll bħala postijiet fejn jiġi ċċarat aktar l-acquis, kif ukoll jiġi mistħarreġ kemm il-Kosovo huwa konformi mal-acquis skont l-impenji li ħa fil-Ftehim.

               Il-grupp speċjali għar-RAP jiddiskuti kwistjonijiet relatati mar-riforma tal-amministrazzjoni pubblika u jissuġġerixxi l-passi li jistgħu jittieħdu. Il-grupp speċjali dwar in-normalizzazzjoni għandu jiddiskuti l-kwistjonijiet relatati ma’ titjib viżibbli u sostenibbli tar-relazzjonijiet tal-Kosovo mas-Serbja, u kooperazzjoni effettiva tal-UE mal-missjoni tal-Politika Ewropea ta’ Sigurtà u Difiża, u jissuġġerixxi l-passi li jistgħu jittieħdu.

               Minuti

               Għal kull laqgħa jittieħdu l-minuti u wara jkun hemm qbil dwarhom. Kopja tal-minuti tiġi mgħoddija mis-segretarju tas-sottokumitat jew tal-grupp speċjali lis-Segretarju tal-Kumitat.

               Pubbliċità

               Sakemm ma jkunx deċiż mod ieħor, il-laqgħat tas-sottokumitati u tal-grupp speċjali ma jkunux pubbliċi.


               IL-KUMMISSJONI EWROPEA
            Brussell, 1.6.2017
            COM(2017) 258 final
            2017/0104(NLE)
            Proposta għal
            DEĊIŻJONI TAL-KUNSILL
            dwar il-konklużjoni, f’isem l-Unjoni, tal-Ftehim ta’ Kooperazzjoni bejn l-Unjoni Ewropea u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (ASECNA) dwar l-iżvilupp tar-radjunavigazzjoni bis-satellita u l-provvista ta’ servizzi relatati fiż-żona ta’ kompetenza tal-ASECNA għall-benefiċċju tal-avjazzjoni ċivili

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

               Din il-proposta għal deċiżjoni tal-Kunsill għandha l-għan li tawtorizza l-konklużjoni f’isem l-Unjoni, skont l-Artikolu 218(6) tat-Trattat dwar il-Funzjonament tal-Unjoni Ewropea (TFUE), tal-Ftehim ta’ Kooperazzjoni bejn l-Unjoni Ewropea minn naħa, u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (Agence pour la Sécurité de la Navigation Aérienne en Afrique et à Madagascar - ASECNA)
                  1
                min-naħa l-oħra, dwar l-iżvilupp tar-radjunavigazzjoni bis-satellita u l-provvista tas-servizzi assoċjati fiż-żona ta’ kompetenza tal-ASECNA għall-benefiċċju tal-avjazzjoni ċivili. Il-proposta hija konformi mar-Regolament (UE) Nru 1285/2013 li jikkostitwixxi l-att bażi tal-programmi Ewropej tar-radjunavigazzjoni bis-satellita u li, fl-Artikolu 29 tiegħu, jipprovdi li l-Unjoni tista’ tidħol fi ftehimiet ma’ pajjiżi terzi u ma’ organizzazzjonijiet internazzjonali fil-kuntest tal-programmi Galileo u EGNOS.

               Ir-radjunavigazzjoni bis-satellita ilu s-suġġett ta’ kooperazzjoni bejn l-Unjoni Ewropea u l-Afrika minn meta ġie adottat il-Pjan ta’ Azzjoni 2011-2013 għall-implimentazzjoni tal-Istrateġija Konġunta UE-Afrika fit-tielet Summit bejn l-Afrika u l-UE fi Tripli f’Novembru 2010. Il-ħtieġa ta’ kooperazzjoni f’dan il-qasam ġiet affermata mill-ġdid fil-“Pjan Direzzjonali 2014-2017” adottat fis-Summit bejn l-Afrika u l-UE f’April 2014.

               Xi studji wrew vantaġġi soċjoekonomiċi kbar għall-kontinent Afrikan. Il-kooperazzjoni se tkun ta’ benefiċċju wkoll għall-industrija spazjali Ewropea li se tibbenefika minn suq akbar li jinkludi l-Afrika għall-iżvilupp tat-teknoloġija tagħha, bi tnedija ta’ infrastruttura ġdida u l-użu tas-servizzi relatati mar-radjunavigazzjoni bis-satellita
                  2
               .

               Fil-25 ta’ Settembru 2014, fuq il-bażi tar-rakkomandazzjoni tal-Kummissjoni (COM(2014)260), il-Kunsill “Kompetittività” awtorizza lill-Kummissjoni biex tinnegozja, f’isem l-Unjoni, ftehim internazzjonali mal-ASECNA li jistabbilixxi l-kondizzjonijiet għall-provvista ta’ servizz ta’ awmentazzjoni bis-satellita (SBAS) fl-Afrika fuq il-bażi tal-programm Ewropew ta’ radjunavigazzjoni bis-satellita EGNOS. In-negozjati bdew f’Marzu 2015. Dawn wasslu f’April 2016 għal abbozz ta’ ftehim li jistabbilixxi l-qafas tal-kooperazzjoni meħtieġa għall-istabbiliment u t-tħaddim ta’ sistema SBAS indipendenti, iżda bbażata fuq is-sistema Ewropea EGNOS, fiż-żona ta’ kompetenza tal-ASECNA. Skont il-mandat mogħti mill-Kunsill, il-ftehim jinkludi parti teknika u jindirizza wkoll il-kwistjonijiet ta’ finanzjament u ta’ governanza.

               Fl-21 ta’ Novembru 2016, wara proposta tal-Kummissjoni tat-12 ta’ Settembru 2016 (COM(2016)574), il-Kunsill adotta d-Deċiżjoni (UE) 2016/2234
                  3
                li tapprova, f’isem l-Unjoni Ewropea, l-iffirmar tal-Ftehim. Dan ġie uffiċjalment iffirmat fi Brussell fil-5 ta’ Diċembru 2016 mill-Unjoni Ewropea u mill-ASECNA.

               •Konsistenza mad-dispożizzjonijiet eżistenti fil-qasam ta’politika u ma’ politiki oħra tal-Unjoni

               Il-programmi Ewropej ta’ navigazzjoni bis-satellita huma element importanti tal-politika tal-Unjoni Ewropea tat-trasport, b’mod speċjali t-trasport bl-ajru. Fil-fatt huma jikkontribwixxu biex tiżdied is-sigurtà u l-kontinwità tas-servizzi tan-navigazzjoni bl-ajru filwaqt li jtejbuhom mill-aspett ekonomiku u ambjentali. Ġew promossi internazzjonalment, inkluż permezz tal-konklużjoni ta’ ftehimiet ta’ kooperazzjoni ma’ pajjiżi bħall-Istati Uniti tal-Amerka, iċ-Ċina, il-Korea t’Isfel u Iżrael.

               Minħabba l-vantaġġi komuni għall-Ewropa u għall-Afrika għall-iżvilupp ta’ servizzi ta’ radjunavigazzjoni bis-satellita fil-kontinent Afrikan, kooperazzjoni attiva f’dan ir-rigward bejn l-Unjoni Ewropea u l-Afrika ilha għal diversi snin is-suġġett ta’ ħafna inizjattivi politiċi; fosthom:

                  •
                        Id-dikjarazzjoni tal-grupp ta’ referenza dwar l-infrastrutturi tal-Istrateġija Konġunta UE-Afrika għal-laqgħa mill-kulleġġ għall-kulleġġ bejn il-Kummissjoni Ewropea u l-Kummissjoni tal-Unjoni Afrikana (Addis Ababa, il-25 u s-26 ta’ Frar 2016);

                  •
                        Il-pjan direzzjonali (2014-2017) adottat fir-Raba’ Summit UE-Afrika (Brussell, it-2 u t-3 ta’ April 2014);

                  •
                        Id-dikjarazzjoni konġunta tal-impriżi fis-“5e Forum des affaires UE-Afrique” (il-Ħames Forum tan-Negozju UE-Afrika) (Brussell, l-1 ta’ April 2014);

                  •
                        Il-pożizzjoni komuni adottata fil-Konferenza Ministerjali dwar it-Trasport tal-Unjoni għall-Mediterran (Brussell, l-14 ta’ Novembru 2013);

                  •
                        Il-Komunikazzjoni konġunta lill-Kunsill Ewropew, lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tat-8 ta’ Marzu 2011 “Sħubija għad-demokrazija u l-prosperità komuni fin-Nofsinhar tal-Mediterran” [COM(2011) 200 finali;

                  •
                        Il-Komunikazzjoni tal-Kummissjoni “Pjan ta’ azzjoni dwar l-Applikazzjonijiet tas-Sistema Globali ta’ Navigazzjoni bis-Satellita (GNSS)” COM(2010)308 finali, tal-14 ta’ Ġunju 2010;

                  •
                        Il-konklużjonijiet tal-laqgħa ta’ livell għoli dwar is-suġġett: “L-ispazju għaċ-ċittadini Afrikani”, organizzata mill-Presidenza Belġjana tal-UE, fis-16 ta’ Settembru 2010;

                  •
                        Ir-riżoluzzjoni tas-Seba’ (7) Kunsill “Spazju”: “Sfidi globali: “nagħmlu użu sħiħ mis-sistemi spazjali Ewropej” — Brussell, il-25 ta’ Novembru 2010;

                  •
                        Il-pjan ta’ azzjoni 2011-2013 għall-implimentazzjoni tal-Istrateġija Konġunta bejn l-Afrika u l-UE, adottat fit-tielet Summit Afrika-UE (Tripli, id-29 u t-30 ta’ Novembru 2010);

                  •
                        Id-dikjarazzjoni konġunta tal-impriżi fil-“4eme Forum des affaires UE-Afrique” (ir-Raba’ Forum tan-Negozju UE-Afrika) (Tripli, is-26 u t-28 ta’ Novembru 2010);

                  •
                        Il-Kommunikazzjoni tal-Kummissjoni lill-Parlament Ewropew u lill-Kunsill tal-24 ta’ Ġunju 2009 – “Sħubija bejn l-Unjoni Ewropea u l-Afrika – Konnessjoni bejn l-Afrika u l-Ewropa: Lejn tisħiħ tal-kooperazzjoni fil-qasam tat-trasport” COM(2009)301 finali, bid-data tal-24 ta’ Ġunju 2009.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika tal-proposta hija l-Artikolu 172 tat-Trattat dwar il-Funzjonament tal-Unjoni Ewropea, flimkien mal-Artikolu 218(6).

               •Sussidjarjetà

                  Il-prinċipju tas-sussidjarjetà ma japplikax f’dan il-każ peress li s-sistema Ewropea ta’ radjunavigazzjoni bis-satellita tappartjeni lill-Unjoni Ewropea.

               •Proporzjonalità

                  Id-dispożizzjonijiet tal-ftehim jilħqu l-għan mixtieq, jiġifieri li jippermettu lill-ASECNA tiżviluppa s-sistema proprja ta’ tisħiħ satellitari abbażi tal-programm Ewropew ta’ radjunavigazzjoni bis-satellita EGNOS. Huma jikkorrispondu wkoll għax-xewqa tal-Unjoni Ewropea li tesporta lejn il-kontinent Afrikan l-għarfien espert tagħha tar-radjunavigazzjoni bis-satellita.

               •Għażla tal-istrument

                  L-istabbiliment ta’ qafas ta’ kooperazzjoni li jorbot jeħtieġ il-konklużjoni ta’ ftehim internazzjonali. L-Artikolu 29 tar-Regolament (UE) Nru 1285/213 jipprevedi b’mod espliċitu l-possibbiltà li jsiru ftehimiet mal-organizzazzjonijiet internazzjonali fil-kuntest tal-programmi Galileo u EGNOS.

               3.RIŻULTATI TAL-KONSULTAZZJONIJIET MAL-PARTIJIET IKKONĊERNATI

               L-użu fl-Afrika tas-servizzi ta’ radjunavigazzjoni bis-satellita bbażati fuq EGNOS ġie analizzat kemm mil-lat soċjoekonomiku kif ukoll dak tekniku. Ir-riżultati ta’ din l-analiżi ġew ippreżentati u diskussi f’diversi okkażjonijiet mal-pajjiżi Afrikani kkonċernati, waqt seminars, workshops u fora internazzjonali bħall-Grupp Reġjonali tal-Ippjanar u ta’ implimentazzjoni tal-AFI (APIRG) fi ħdan l-organizzazzjoni tal-Avjazzjoni Ċivili Internazzjonali (ICAO).

               Fi ħdan l-Unjoni Ewropea, il-Kummissjoni tirrapporta b’mod regolari, bil-fomm u bil-miktub, dwar il-progress tan-negozjati lill-Kumitat speċjali maħtur mill-Kunsill. Barra minn hekk, l-Istati Membri tal-Unjoni Ewropea ngħataw informazzjoni dwar il-progress tad-diskussjonijiet u ngħataw l-opportunità li jipparteċipaw fil-laqgħat tan-negozjati. Fl-aħħar nett, l-Istati Membri tal-Unjoni setgħu, fi ħdan il-Grupp ta’ Ħidma “Trasport — Kwistjonijiet Intermodali u Netwerks”, jagħmlu kummenti preliminari dwar l-abbozz ta’ ftehim qabel l-għeluq tan-negozjati. Dawn l-osservazzjonijiet ġew ikkunsidrati fil-verżjoni finali tal-ftehim li l-iffirmar tiegħu kien awtorizzat mill-Kunsill fl-21 ta’ Novembru 2016.

               4.IMPLIKAZZJONIJIET BAĠITARJI

               Il-ftehim propost ma għandu l-ebda impatt baġitarju fuq il-baġit allokat għall-programmi Ewropej ta’ radjunavigazzjoni bis-satellita mir-Regolament (UE) Nru 1285/2013.

               L-ispejjeż tal-implimentazzjoni u l-operat tal-infrastruttura prevista mill-ftehim, li tappartjeni għall-ASECNA, se jkunu ffinanzjati mill-baġit tal-ASECNA, mill-Istati Membri tagħha jew permezz ta’ kontribuzzjonijiet, fil-forma ta’ self jew għotjiet, mill-pajjiżi tal-Unjoni Ewropea u minn istituzzjonijiet finanzjarji internazzjonali (il-Bank Ewropew tal-Investiment, il-Bank Afrikan tal-Iżvilupp, eċċ.).

               5.ELEMENTI OĦRA

                  Il-ftehim jipprevedi l-istabbiliment ta’ kumitat konġunt għall-ġestjoni u l-applikazzjoni xierqa tiegħu. Barra minn hekk, l-użu ta’ proċedura ta’ arbitraġġ huwa previst f’każ ta’ tilwim bejn iż-żewġ partijiet għall-ftehim.

               2017/0104 (NLE)

               Proposta għal

               DEĊIŻJONI TAL-KUNSILL

               dwar il-konklużjoni, f’isem l-Unjoni, tal-Ftehim ta’ Kooperazzjoni bejn l-Unjoni Ewropea u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (ASECNA) dwar l-iżvilupp tar-radjunavigazzjoni bis-satellita u l-provvista ta’ servizzi relatati fiż-żona ta’ kompetenza tal-ASECNA għall-benefiċċju tal-avjazzjoni ċivili

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 172 flimkien mal-punt (a) tat-tieni subparagrafu tal-Artikolu 218(6), u l-Artikolu 218(8) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew,

               Billi:

               (1)B’konformità mad-Deċiżjoni tal-Kunsill (UE) 2016/2234 tal-21 ta’ Novembru 2016
                  4
               , il-Ftehim ta’ Kooperazzjoni bejn l-Unjoni Ewropea u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (ASECNA) dwar l-iżvilupp tar-radjunavigazzjoni bis-satellita u l-provvista ta’ servizzi relatati fiż-żona ta’ kompetenza tal-ASECNA għall-benefiċċju tal-avjazzjoni ċivili (il-“Ftehim”) ġie ffirmat fil-5 ta’ Diċembru 2016, bir-riżerva tal-konklużjoni tiegħu f’data aktar tard.

               (2)L-istrateġija tal-Unjoni Ewropea, fuq il-bażi tal-programmi Ewropej ta’ radjunavigazzjoni bis-satellita, li l-għan tagħha minn naħa waħda huwa li jiġi żviluppat l-użu ta’ din it-teknoloġija u l-provvista ta’ servizzi assoċjati fiż-żona ta’ kompetenza tal-ASECNA, b’mod partikolari permezz tal-ħolqien ta’ servizz ta’ awmentazzjoni bis-satellita (SBAS) awtonomu għall-benefiċċju tal-ASECNA, u min-naħa l-oħra u b’mod aktar ġenerali, li jiġi promoss l-użu tar-radjunavigazzjoni bis-satellita fil-kontinent Afrikan, għandha titkompla b’mod attiv fil-qafas tal-Ftehim.

               (3)Il-Ftehim għandu jiġi approvat f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-Ftehim ta’ Kooperazzjoni bejn l-Unjoni Ewropea u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (ASECNA) dwar l-iżvilupp tar-radjunavigazzjoni bis-satellita u l-provvista ta’ servizzi assoċjati fiż-żona ta’ kompetenza tal-ASECNA għall-benefiċċju tal-avjazzjoni ċivili huwa awtorizzat f’isem l-Unjoni.

               It-test tal-Ftehim jinsab mehmuż ma’ din id-Deċiżjoni.

               Artikolu 2

               Il-President tal-Kunsill għandu jaħtar lill-persuna li jkollha s-setgħa li tipproċedi, f’isem l-Unjoni Ewropea, għall-iskambju tal-istrumenti ta’ approvazzjoni stabbiliti fl-Artikolu 36 tal-Ftehim, sabiex jesprimi l-kunsens tal-Unjoni Ewropea li tkun marbuta bil-Ftehim.

               Artikolu 3

               Din id-Deċiżjoni għandha tidħol fis-seħħ fi […].

               Magħmul fi Brussell,

                     Għall-Kunsill

                     Il-President

                     (1)

                        L-ASECNA hija organizzazzjoni internazzjonali li għandha l-kwartieri ġenerali tagħha f’Dakar, fis-Senegal, u li għandha l-kompitu li tiżgura s-sigurtà tan-navigazzjoni bl-ajru għall-benefiċċju tat-18-il Stat Membru tagħha: Il-Benin, il-Burkina Faso, il-Kamerun, ir-Repubblika Ċentru-Afrikana, iċ-Chad, Comoros , il-Kongo, il-Kosta tal-Avorju, il-Gabon, il-Guinea-Bissau, il-Guinea Ekwatorjali, Madagascar, il-Mali, il-Mauritania, in-Niġer, is-Senegal, it-Togo u Franza.

                     (2)
                  Il-vantaġġi soċjoekonomiċi għall-kontinent Afrikan kollu ġew stmati, abbażi ta’ analiżijiet tal-ispejjeż u l-benefiċċji, għal aktar minn EUR 4,8 biljun; minbarra l-vantaġġi ta’ żvilupp ekonomiku u ta’ integrazzjoni reġjonali li ma setgħux jiġu kkwantifikati.

                     (3)
                  ĠUUE L 337, 13.12.2016, p. 1.

                     (4)
                  ĠU L 337, 13.12.2016, p. 1.

    ---documentbreak---

               IL-KUMMISSJONI EWROPEA
            Brussell, 1.6.2017
            COM(2017) 258 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni, f’isem l-Unjoni, tal-Ftehim ta’ Kooperazzjoni bejn l-Unjoni Ewropea u l-Aġenzija għas-Sigurtà tan-Navigazzjoni bl-Ajru fl-Afrika u f’Madagascar (ASECNA) dwar l-iżvilupp tar-radjunavigazzjoni bis-satellita u l-provvista ta’ servizzi relatati fiż-żona ta’ kompetenza tal-ASECNA għall-benefiċċju tal-avjazzjoni ċivili

               FTEHIM TA’ KOOPERAZZJONI
                  BEJN L-UNJONI EWROPEA
                  U L-AĠENZIJA GĦAS-SIGURTÀ TAN-NAVIGAZZJONI BL-AJRU
                  FL-AFRIKA U F’MADAGASCAR (ASECNA)
                  DWAR L-IŻVILUPP TAR-RADJU NAVIGAZZJONI BIS-SATELLITA
                  U L-PROVVISTA TAS-SERVIZZI ASSOĊJATI
                  FIŻ-ŻONA TA’ KOMPETENZA TAL-ASECNA
                  GĦALL-BENEFIĊĊJU TAL-AVJAZZJONI ĊIVILI

               L-UNJONI EWROPEA,

               minn hawn ’il quddiem imsejħa l-“Unjoni”,

                  minn naħa waħda,

               u

               L-AĠENZIJA GĦAS-SIGURTÀ TAN-NAVIGAZZJONI BL-AJRU FL-AFRIKA U F’MADAGASCAR,

               minn hawn ’il quddiem imsejħa l-“ASECNA”,

                  min-naħa l-oħra,

               minn hawn ’il quddiem flimkien imsejħa “il-Partijiet”,

               FILWAQT LI JIKKUNSIDRAW l-iżvilupp dejjem jikber tal-applikazzjonijiet tas-sistemi globali ta’ radjunavigazzjoni bis-satellita fl-Unjoni, fl-Afrika u f’reġjuni oħra tad-dinja, b’mod partikolari fis-settur tal-avjazzjoni ċivili,

               FILWAQT LI JIKKUNSIDRAW li l-ASECNA hija prinċipalment inkarigata mill-provvista tas-servizzi ta’ navigazzjoni bl-ajru fl-ispazji tal-ajru fdati lilha, mill-organizzazzjoni ta’ dawn l-ispazji, mill-pubblikazzjoni tal-informazzjoni dwar l-avjazzjoni, u mit-tbassir u t-trażmissjoni tal-informazzjoni fil-qasam tal-meteoroloġija ajrunawtika,

               FILWAQT LI JIRRIKONOXXU l-importanza tal-programmi ta’ radjunavigazzjoni bis-satellita tal-Unjoni, Galileo u s-Sistema Ewropea ta’ Navigazzjoni b’Kopertura Ġeostazzjonarja (EGNOS) imfassla speċifikament għall-użu ċivili, il-benefiċċji assoċjati mal-implimentazzjoni tagħhom u l-interess li l-ASECNA għandha fis-servizzi ta’ radjunavigazzjoni bis-satellita,

               FILWAQT LI JIRRIKONOXXU li s-sistema EGNOS, li hija infrastruttura reġjonali ffokata fuq l-Ewropa li tikkontrolla u tikkoreġi s-sinjali miftuħa ġġenerati mis-sistemi globali ta’ radjunavigazzjoni bis-satellita billi toffri b’mod partikolari preċiżjoni superjuri u funzjoni ta’ integrità, tipprovdi servizzi partikolarment adatti għall-ħtiġijiet tal-avjazzjoni ċivili,

               FILWAQT LI JIKKUNSIDRAW li s-servizzi bbażati fuq it-teknoloġija tas-sistema EGNOS jistgħu teknikament jiġu estiżi għall-kontinent Afrikan kollu sakemm minn naħa jkun hemm sinerġiji bejn infrastrutturi fuq l-art taħt ir-responsabbiltà tal-Partijiet, u min-naħa l-oħra t-trasponders tas-sistema EGNOS ikunu installati fuq is-satelliti mqiegħda fl-orbita ġeostazzjonarja fuq l-Afrika,

               FILWAQT LI JIKKUNSIDRAW li r-riżoluzzjoni tal-Kunsill “Spazju” tal-Unjoni, bl-isem “Sfidi globali: Nieħdu l-Benefiċċju Sħiħ mis-Sistemi Spazjali Ewropej”, adottata fil-25 ta’ Novembru 2010, li tistieden lill-Kummissjoni Ewropea biex tikkollabora mal-Kummissjoni tal-Unjoni Afrikana bl-għan li ssaħħaħ il-mezzi disponibbli u tiddetermina l-modi kif infrastruttura simili għal dik tal-programm EGNOS tista’ titħaddem fl-Afrika,

               FILWAQT LI JIKKUNSIDRAW li l-Komunikazzjoni tal-Kummissjoni Ewropea tas-26 ta’ April 2007 dwar il-politika Ewropea għall-ispazju, li tagħti importanza speċjali lill-kooperazzjoni tal-Ewropa mal-Afrika fil-qasam spazjali, u l-Komunikazzjoni tal-Kummissjoni tal-4 ta’ April 2011 bl-isem “lejn strateġija tal-ispazju tal-Unjoni Ewropea għas-servizz taċ-ċittadini”, li tenfasizza x-xewqa tal-Unjoni li tqiegħed l-esperjenza u l-infrastrutturi tagħha għas-servizz tal-Afrika u li ssaħħaħ il-kooperazzjoni ma’ dan il-kontinent,

               FILWAQT LI JIKKUNSIDRAW ir-Riżoluzzjoni Nru 2005 CM 44-11 tas-7 ta’ Lulju 2005 tal-Kumitat tal-Ministri tal-ASECNA dwar l-implimentazzjoni tas-Sistemi Globali ta’ Navigazzjoni bis-Satellita (GNSS) lill-ASECNA, li tħeġġeġ b’mod partikolari l-appoġġ tal-awtoritajiet Ewropej biex jibbenefikaw mit-tnedija ta’ Galileo jew EGNOS għall-ħtiġijiet operattivi tal-Aġenzija,

               FILWAQT LI JIKKUNSIDRAW ir-Riżoluzzjoni Nru 2011 CA 120-18 tas-7 ta’ Lulju 2011 tal-Bord tad-Diretturi tal-ASECNA dwar il-parteċipazzjoni effettiva tal-Aġenzija fit-tnedija ta’ EGNOS/Galileo fir-reġjun tal-Afrika u fl-Oċean Indjan, li tawtorizza b’mod partikolari li d-Direttur Ġenerali jieħu l-passi meħtieġa fir-rigward tal-awtoritajiet Ewropej xierqa biex dan iseħħ,

               FILWAQT LI JIKKUNSIDRAW li bħala parti mill-implimentazzjoni ta’ din ir-Riżoluzzjoni, l-ASECNA żviluppat programm SBAS-ASECNA bl-għan li tipprovdi fiż-żona ta’ kompetenza tal-Aġenzija servizzi SBAS ibbażati fuq it-teknoloġija tas-sistema EGNOS,

               FILWAQT LI JIKKUNSIDRAW li kooperazzjoni fit-tul bejn l-Unjoni u l-ASECNA fil-qasam tar-radjunavigazzjoni bis-satellita taqa’ taħt il-qafas ġenerali tal-Istrateġija Konġunta bejn l-Unjoni u l-Afrika, peress li l-Pjan Direzzjonali adottat waqt ir-Raba’ Summit UE-Afrika li sar fi Brussell fit-2 u fit-3 ta’ April 2014, bl-għan li jiddefinixxi l-kooperazzjoni bejn iż-żewġ kontinenti għall-perijodu 2014-2017, jipprovdi li jiġu allokati riżorsi umani u finanzjarji permanenti u suffiċjenti għat-tnedija tal-infrastrutturi tar-radjunavigazzjoni bis-satellita bbażati fuq EGNOS u għall-istabbiliment tas-sistemi ta’ governanza u ta’ finanzjament għall-ispejjeż ta’ investiment u l-ispejjeż operattivi ta’ EGNOS fl-Afrika għall-pajjiżi kkonċernati,

               FILWAQT LI JIKKUNSIDRAW li taħt l-Istrateġija Konġunta bejn l-Unjoni u l-Afrika, l-ASECNA u l-Unjoni diġà jikkooperaw skont il-programm ta’ appoġġ lis-settur tat-trasport bl-ajru u lis-servizzi satellitari fl-Afrika, iffinanzjat mill-Għaxar Fond Ewropew għall-Iżvilupp, u l-programm Pan-Afrikan ta’ appoġġ lill-EGNOS fl-Afrika, iffinanzjat mill-Istrument ta’ Kooperazzjoni għall-Iżvilupp, b’mod partikolari permezz tal-istabbiliment tal-Uffiċċju Konġunt ta’ Ġestjoni tal-Programm (JPO) EGNOS-Afrika.

               FILWAQT LI JIKKUNSIDRAW l-interess komuni għal kooperazzjoni fit-tul bejn l-Unjoni u l-ASECNA fl-iżvilupp tar-radjunavigazzjoni bis-satellita għall-benefiċċju tal-avjazzjoni ċivili u filwaqt li jixtiequ jistabbilixxu din il-kooperazzjoni b’mod formali,

               FILWAQT LI JIKKUNSIDRAW il-ħtieġa li jassiguraw livell eċċellenti ta’ protezzjoni tas-servizzi ta’ radjunavigazzjoni bis-satellita fit-territorji koperti mill-Partijiet,

               FILWAQT LI JIKKUNSIDRAW li l-Unjoni stabbilixxiet l-aġenziji tagħha stess sabiex jgħinuha f’ċerti oqsma partikolari, fosthom l-Aġenzija tal-GNSS Ewropea għall-programmi Ewropej ta’ radjunavigazzjoni bis-satellita u l-Aġenzija Ewropea tas-Sikurezza tal-Avjazzjoni għall-avjazzjoni ċivili, u li t-tħaddim tas-sistema EGNOS matul il-perijodu ta’ bejn l-2014 u l-2021 kien is-suġġett ta’ ftehim ta’ delegazzjoni bejn l-Unjoni u l-Aġenzija tal-GNSS Ewropea,

               FILWAQT LI JIRRIKONOXXU li r-Regolament (UE) Nru 1285/2013 tal-Parlament Ewropew u tal-Kunsill tal-11 ta’ Diċembru 2013 dwar l-implimentazzjoni u l-esplojtazzjoni tas-sistemi Ewropej tar-radjunavigazzjoni bis-satellita
                  1
                jistipula li l-Unjoni hija l-proprjetarja tal-assi kollha tanġibbli jew intanġibbli maħluqa jew żviluppati taħt il-programmi Galileo u EGNOS, li l-Unjoni tista’ tagħmel ftehimiet mal-pajjiżi terzi u l-organizzazzjonijiet internazzjonali skont dawn il-programmi u li l-ispiża ta’ estensjoni eventwali tal-kopertura tas-sistema EGNOS barra l-Ewropa ma tkunx koperta mir-riżorsi tal-baġit allokati skont dan ir-Regolament,

               FILWAQT LI JIKKUNSIDRAW ir-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija Ewropea GNSS
                  2
               ,

               FILWAQT LI JIRRIKONOXXU l-interess fil-koordinament tal-approċċi lejn l-istandardizzazzjoni u ċ-ċertifikazzjoni, u fil-kwistjonijiet kollha li jirrigwardaw is-sistemi u s-servizzi ta’ radjunavigazzjoni bis-satellita fi ħdan l-awtoritajiet internazzjonali ta’ standardizzazzjoni u ta’ ċertifikazzjoni, sabiex jippromwovu b’mod partikolari użu estiż u innovattiv tas-servizzi Galileo u EGNOS u SBAS-ASECNA bħala standard dinji ta’ radjunavigazzjoni u ta’ sinkronizzazzjoni fis-settur tal-avjazzjoni ċivili,

               FTIEHMU KIF ĠEJ:

               PARTI I

               DISPOŻIZZJONIJIET ĠENERALI

               ARTIKOLU 1

               Għanijiet

               1.
                     L-għanijiet ta’ dan il-Ftehim huma l-iżvilupp tar-radjunavigazzjoni bis-satellita u l-provvista ta’ servizzi assoċjati fiż-żona ta’ kompetenza tal-ASECNA għall-avjazzjoni ċivili billi jippermettulha li tibbenefika mill-programmi Ewropej ta’ radjunavigazzjoni bis-satellita.

               Dan il-Ftehim jifforma parti mill-arranġamenti għall-promozzjoni ta’ servizzi bbażati fuq programmi Ewropej ta’ radjunavigazzjoni bis-satellita fil-kontinent tal-Afrika.

               2.
                     Il-forma u l-kundizzjonijiet tal-kooperazzjoni bejn il-Partijiet biex jintlaħqu l-għanijiet imsemmija fil-paragrafu 1 huma stabbiliti b’dan il-Ftehim.

               ARTIKOLU 2

               Definizzjonijiet

               Għall-finijiet ta’ dan il-Ftehim:

               1)
                     “GNSS” jew “sistema globali ta’ navigazzjoni bis-satellita”tfisser infrastruttura magħmula minn konstellazzjoni ta’ satelliti u minn netwerk ta’ ċentri u stazzjonijiet fuq l-art li jużaw is-sinjali tar-radju mibgħuta biex jiġi pprovdut madwar id-dinja kollha ta’ servizz ta’ kejl ta’ ħin u ta’ ġeolokalizzazzjoni preċiżi ħafna lill-utenti li jkollhom ir-riċettur adattat;

               2)
                     “sistemi Ewropej ta’ radjunavigazzjoni bis-satellita” tfisser is-sistema globali ta’ radjunavigazzjoni bis-satellita li nħolqot mill-programm Galileo u s-sistema EGNOS, li huma proprjetà tal-Unjoni;

               3)
                     “żona ta’ kompetenza tal-ASECNA” hija ż-żona ġeografika li fiha l-ASECNA tipprovdi servizzi ta’ navigazzjoni bl-ajru, kemm jekk huwa fl-ispazju tal-ajru tal-membri tagħha kif ukoll jekk le;

               4)
                     “Sistema Ewropea ta’ navigazzjoni b’kopertura ġeostazzjonarja” jew “EGNOS” tfisser infrastruttura reġjonali ta’ sistema ta’ radjunavigazzjoni bis-satellita li tikkontrolla u tikkoreġi s-sinjali miftuħa pprovduti mis-sistemi globali ta’ radjunavigazzjoni bis-satellita, l-aktar il-GPS u Galileo, li jippermettu lill-utenti ta’ dawn is-sistemi globali li jiksbu prestazzjonijiet aqwa f’termini ta’ preċiżjoni u ta’ integrità. EGNOS tinkludi stazzjonijiet fuq l-art u diversi transponders installati fuq satelliti ġeostazzjonarji. L-istazzjonijiet fuq l-art huma magħmula minn ċentru tal-inġinerija, ċentri ta’ kontroll tal-missjoni, stazzjonijiet RIMS, stazzjonijiet NLES, ċentru ta’ servizz u server EDAS. Il-kopertura reġjonali ta’ EGNOS hija primarjament it-territorju tal-Istati Membri tal-Unjoni Ewropea li ġeografikament jinsabu fl-Ewropa;

               5)
                     “SBAS-ASECNA” tfisser is-sistema ta’ radjunavigazzjoni bis-satellita tal-ASECNA li tikkontrolla u tikkoreġi s-sinjali miftuħa mibgħuta mis-sistemi globali ta’ radjunavigazzjoni bis-satellita, l-aktar il-GPS u Galileo, li jippermettu lill-utenti ta’ dawn is-sistemi globali jiksbu prestazzjonijiet aqwa, b’mod partikolari f’dak li jirrigwarda preċiżjoni u integrità. SBAS-ASECNA hija l-proprjetà tal-ASECNA. Din tinkludi infrastruttura fuq l-art u diversi transponders installati fuq satelliti ġeostazzjonarji. L-infrastruttura fuq l-art hija magħmula primarjament minn stazzjonijiet RIMS, minn ċentru jew żewġ ċentri ta’ kontroll tal-missjoni u stazzjonijiet NLES. Il-kopertura ta’ SBAS-ASECNA hija primarjament iż-żona ta’ kompetenza tal-ASECNA. Is-sistema SBAS-ASECNA tkopri kemm il-verżjoni inizjali tas-sistema kif ukoll l-iżviluppi suċċessivi tagħha, inklużi l-iżviluppi ta’ frekwenza doppja u ta’ kostellazzjonijiet multipli. L-istabbiliment ta’ din is-sistema jinkludi b’mod partikolari l-fażijiet ta’ definizzjoni u ta’ tfassil, ta’ żvilupp u ta’ tnedija, u ta’ approvazzjoni u ta’ ċertifikazzjoni. Din hija segwita mill-fażi operazzjonali;

               6)
                     “żona ta’ kopertura EGNOS” jew “żona ta’ kopertura SBAS-ASECNA” tfisser iż-żona li fiha huwa possibbli li wieħed jirċievi s-sinjali mibgħuta mis-sistema kkunsidrata (pereżempju, it-traċċa tas-satelliti ġeostazzjonarji);

               7)
                     “żona ta’ servizzi ta’ SBAS-ASECNA” tfisser iż-żona fiż-żona ta’ kopertura ta’ SBAS-ASECNA li fiha s-sistema SBAS-ASECNA tipprovdi servizz skont il-ħtiġijiet definiti mill-ASECNA u stabbiliti skont l-istandards u l-prattiki rakkomandati (SARPs) tal-ICAO, u tassumi r-responsabbiltà tal-operazzjonijiet approvati korrispondenti;

               8)
                     “żona ta’ servizz SOL ta’ EGNOS” tfisser iż-żona fiż-żona ta’ kopertura EGNOS li fiha s-sistema EGNOS tipprovdi servizz skont l-istandards u l-prattiki rakkomandati (SARPs) tal-ICAO u tassumi r-responsabbiltà tal-operazzjonijiet approvati korrispondenti;

               9)
                     “stazzjonijiet RIMS” tfisser l-istazzjonijiet li jappartjenu għas-sistemi EGNOS jew SBAS-ASECNA u li r-rwol tagħhom huwa li jiġbru f’ħin reali d-data ta’ ġeolokalizzazzjoni miksuba mis-sinjali ġġenerati mis-sistemi globali ta’ radjunavigazzjoni bis-satellita;

               10)
                     “stazzjonijiet NLES” tfisser l-istazzjonijiet li jappartjenu għas-sistemi EGNOS jew SBAS-ASECNA li jibagħtu d-data korretta lejn it-transponders installati fuq is-satelliti ġeostazzjonarji biex ir-riċetturi tas-sinjali GNSS li jinsabu fiż-żona ta’ kopertura ta’ kwalunkwe waħda miż-żewġ sistemi jagħmlu l-korrezzjonijiet xierqa għall-ġeolokalizzazzjoni tagħhom;

               11)
                     “Galileo” tfisser sistema ċivili awtonoma Ewropea ta’ radjunavigazzjoni u ta’ sinkronizzazzjoni bis-satellita b’kopertura globali, taħt kontroll ċivili u maħsuba sabiex tipprovdi servizzi GNSS, imfassla u żviluppata mill-Unjoni, mill-Aġenzija Spazjali Ewropea u mill-Istati Membri rispettivi. L-operat ta’ Galileo jista’ jkun ittrasferit lil entità privata. Galileo għandha l-għan li toffri servizz miftuħ, servizz kummerċjali, servizz pubbliku regolat u servizz ta’ riċerka u salvataġġ, kif ukoll li tikkontribwixxi għas-servizzi ta’ kontroll tal-integrità maħsuba għall-utenti ta’ applikazzjonijiet ta’ ħarsien tal-ħajja;

               12)
                     “interoperabbiltà” tfisser il-kapaċità ta’ żewġ sistemi jew aktar ta’ radjunavigazzjoni bis-satellita u tas-servizzi li jipprovdu li jintużaw flimkien biex joffru lill-utent kapaċitajiet aqwa minn dawk li jikseb kieku kellu juża sistema waħda biss;

               13)
                     “proprjetà intellettwali” tfisser il-kunċett iddefinit fil-punt (viii) tal-Artikolu 2 tal-Konvenzjoni li tistabbilixxi l-Organizzazzjoni Dinjija tal-Proprjetà Intellettwali, iffirmata fi Stokkolma fl-14 ta’ Lulju 1967;

               14)
                     “informazzjoni kklassifikata” tfisser kwalunkwe informazzjoni, taħt kwalunkwe forma, li teħtieġ protezzjoni mill-iżvelar mhux awtorizzat li jista’ jagħmel ħsara, f’diversi gradi, lill-interessi essenzjali, inklużi ta’ sigurtà nazzjonali, tal-partijiet jew ta’ Stat Membru. Il-klassifikazzjoni tagħha hija indikata permezz ta’ marka ta’ klassifikazzjoni. Informazzjoni bħal din hija kklassifikata mill-partijiet skont il-liġijiet u r-regolamenti applikabbli u għandha tkun protetta kontra kwalunkwe nuqqas ta’ kunfidenzjalità, ta’ integrità u ta’ disponibbiltà.

               ARTIKOLU 3

               Prinċipji ta’ kooperazzjoni

               Il-Partijiet għandhom iwettqu l-attivitajiet ta’ kooperazzjoni koperti minn dan il-Ftehim skont il-prinċipji li ġejjin:

               1.
                     vantaġġ reċiproku msejjes fuq l-ekwilibriju globali tad-drittijiet u l-obbligi, inklużi l-kontribuzzjonijiet u l-aċċess għas-servizzi kollha;

               2.
                     opportunitajiet reċiproċi ta’ parteċipazzjoni f’attivitajiet ta’ kooperazzjoni fil-programmi ta’ radjunavigazzjoni bis-satellita tal-Unjoni u tal-ASECNA;

               3.
                     skambju f’waqtu tal-informazzjoni rilevanti kollha għall-implimentazzjoni ta’ dan il-Ftehim;

               4.
                     protezzjoni xierqa u effettiva tad-drittijiet tal-proprjetà intellettwali.

               ARTIKOLU 4

               Aġenziji tal-Unjoni

               L-Unjoni tista’ tafda f’idejn l-Aġenzija Ewropea tal-GNSS jew l-Aġenzija tas-Sikurezza tal-Avjazzjoni Ewropea t-twettiq tal-kompiti tagħha kollha jew ta’ uħud minnhom previsti f’dan il-Ftehim. F’dan il-każ, hija tibqa’ responsabbli fil-konfront tal-ASECNA f’dak li jirrigwarda t-twettiq tajjeb u sħiħ tal-obbligi tagħha skont dan il-Ftehim.

               ARTIKOLU 5

               Relazzjonijiet ma’ partijiet terzi

               L-Unjoni għandha tiffaċilita u tappoġġa kwalunkwe inizjattiva ta’ kollaborazzjoni jew ta’ sħubija bejn l-ASECNA u entitajiet oħrajn involuti fil-programmi Ewropej ta’ radjunavigazzjoni bis-satellita, EGNOS u Galileo, b’mod partikolari l-Aġenzija Spazjali Ewropea, bil-kondizzjoni li dawn l-inizjattivi jistgħu jiffavorixxu l-iżvilupp u l-provvista mill-ASECNA tas-servizzi ta’ radjunavigazzjoni bis-satellita bbażati fuq dawn iż-żewġ programmi.

               PARTI II

               DISPOŻIZZJONIJIET DWAR IL-KOOPERAZZJONI

               ARTIKOLU 6

               Attivitajiet ta’ kooperazzjoni

               1.
                     L-attivitajiet ta’ kooperazzjoni previsti f’dan il-Ftehim jirrigwardaw prinċipalment dawk relatati mal-istabbiliment u l-operat tas-sistema SBAS-ASECNA, ibbażata fuq it-teknoloġija tas-sistema EGNOS. Huma jirrigwardaw ukoll l-użu fl-Afrika tas-sistema miksuba mill-programm Galileo, l-ispettru radjulelettriku, l-istandards, iċ-ċertifikazzjoni u l-organizzazzjonijiet internazzjonali, is-sigurtà, ir-riċerka u l-iżvilupp, ir-riżorsi umani, il-komunikazzjoni u l-viżibbiltà, l-iskambji ta’ persunal u l-promozzjoni fil-kontinent Afrikan tas-servizzi ta’ radjunavigazzjoni bis-satellita.

               Il-Partijiet għandhom il-possibbiltà li jemendaw din il-lista ta’ attivitajiet f’konformità mal-Artikolu 34 ta’ dan il-Ftehim.

               2.
                     Dan il-Ftehim huwa mingħajr preġudizzju għall-awtonomija istituzzjonali tal-Unjoni f’termini ta’ regolamentazzjoni tal-programmi Ewropej ta’ radjunavigazzjoni bis-satellita u għall-istruttura stabbilita mill-Unjoni għall-implimentazzjoni ta’ dawn il-programmi. Il-Ftehim huwa wkoll mingħajr preġudizzju għal miżuri regolatorji li jimplimentaw obbligi ta’ nonproliferazzjoni, il-kontroll tal-esportazzjoni u l-kontroll ta’ trasferimenti intanġibbli ta’ teknoloġija. Huwa wkoll mingħajr preġudizzju għall-miżuri li jirrigwardaw is-sigurtà nazzjonali.

               3.
                     Dan il-Ftehim huwa wkoll mingħajr preġudizzju għall-indipendenza istituzzjonali tal-ASECNA.

               4.
                     Soġġetti għar-regolamenti rispettivi tagħhom, il-partijiet għandhom jippromwovu kemm jista’ jkun l-attivitajiet ta’ kooperazzjoni mwettqa skont dan il-Ftehim.

               SUBPARTI I

               ARTIKOLU 7

               Stabbiliment u operat tas-sistema SBAS-ASECNA

               1.
                     L-Unjoni għandha tgħin lill-ASECNA fl-istabbiliment u l-implimentazzjoni tas-sistema SBAS-ASECNA. Minbarra d-dispożizzjonijiet speċifiċi previsti fl-Artikoli 8 sa 16, hija għandha timpenja ruħha b’mod ġenerali sabiex tiffaċilita l-istabbiliment u l-implimentazzjoni tas-sistema SBAS-ASECNA, b’mod partikolari billi toffri bla ħlas lill-ASECNA kwalunkwe informazzjoni rilevanti, waqt li tagħti pariri lill-ASECNA rigward il-ġestjoni tal-programm u l-pjanijiet tekniċi u organizzattivi, u billi tikkontribwixxi għall-valutazzjonijiet u l-monitoraġġ tal-programm SBAS-ASECNA.

               2.
                     Meta jiġu stabbiliti interkonnessjonijiet bejn is-sistemi EGNOS u SBAS-ASECNA, kull Parti għandha tkun responsabbli għall-bidliet fis-sistema tagħha u għandha tagħmel tajjeb għall-ispejjeż ta’ investiment u ta’ implimentazzjoni relatati. Hija għandha tikkomunika lill-Parti l-oħra l-informazzjoni meħtieġa u tikkoopera fil-bidliet tas-sistema tal-Parti l-oħra. Għandu jiġi implimentat proċess ta’ impenn u ta’ monitoraġġ tal-prestazzjonijiet, li jistabbilixxi l-obbligi rispettivi.

               ARTIKOLU 8

               Definizzjoni u disinn tas-sistema SBAS-ASECNA

               L-Unjoni għandha tgħin lill-ASECNA fid-definizzjoni u fit-tfassil tas-sistema SBAS-ASECNA, b’mod partikolari f’dak li jirrigwarda l-arkitettura tas-sistema, is-siti ta’ kollokazzjoni tal-infrastruttura fuq l-art u l-kunċett tal-operazzjonijiet. L-istudji li jsiru għal dak il-għan għandhom jispeċifikaw l-interkonnessjonijiet bejn is-sistemi SBAS-ASECNA u EGNOS.

               ARTIKOLU 9

               Żvilupp u tnedija tal-istazzjonijiet RIMS

               L-Unjoni għandha tgħin lill-ASECNA fl-iżvilupp u fit-tnedija tal-istazzjonijiet RIMS tas-sistema SBAS-ASECNA, b’mod partikolari f’dak li jirrigwarda t-tagħmir, il-proċeduri operazzjonali, il-kwalifiki tal-operaturi u l-validazzjoni tas-siti ta’ kollokazzjoni tal-infrastruttura fuq l-art, fost oħrajn permezz tal-istabbiliment u l-verifika tar-rekwiżiti ta’ sigurtà.

               Biex jiġu ottimizzati l-prestazzjonijiet u ż-żoni ta’ servizzi tas-sistemi EGNOS u SBAS-ASECNA, il-Partijiet għandhom jikkoordinaw l-installazzjoni tal-istazzjonijiet RIMS rispettivi tagħhom, fosthom ta’ dawk li jinsabu fiż-żoni tal-fruntieri komuni għaż-żewġ sistemi, b’mod li dawn l-istazzjonijiet jitqassmu b’mod armonjuż u jkunu jistgħu jaħdmu f’sinerġija permezz tal-iskambju tad-data ġġenerata minn dawn l-istazzjonijiet RIMS, f’konformità mar-rekwiżiti ta’ sikurezza u sigurtà stipulati mir-regoli applikabbli għal kull Parti.

               ARTIKOLU 10

               Żvilupp u tnedija taċ-ċentri ta’ kontroll

               L-Unjoni għandha tgħin lill-ASECNA fl-iżvilupp u fit-tnedija taċ-ċentri ta’ kontroll tas-sistema SBAS-ASECNA, b’mod partikolari f’dak li jirrigwarda t-tagħmir, il-proċeduri operazzjonali, il-kwalifiki tal-operaturi u l-validazzjoni tas-siti ta’ kollokazzjoni tal-infrastruttura fuq l-art, fost oħrajn permezz tal-istabbiliment u l-verifika tar-rekwiżiti ta’ sikurezza.

               ARTIKOLU 11

               Żvilupp u tnedija
                  tal-istazzjonijiet NLES u tat-transponders

               L-Unjoni għandha tgħin lill-ASECNA fl-iżvilupp u fit-tnedija tas-servizzi ta’ diffużjoni tad-data bbażati fuq it-transponders tas-sistema SBAS-ASECNA installati fuq satelliti ġeostazzjonarji u fuq l-istazzjonijiet terrestri ta’ trażmissjoni ta’ data relatata. Hija għandha tgħin lill-ASECNA ukoll fil-proċeduri u l-attivitajiet neċessarji sabiex tikseb il-kodiċijiet PRN li huma indispensabbli għall-operat tas-sistema SBAS-ASECNA.

               ARTIKOLU 12

               Approvazzjoni u ċertifikazzjoni
                  tas-sistema SBAS-ASECNA

               L-Unjoni għandha tgħin lill-ASECNA, fuq talba tagħha, f’dawn li ġejjin:

               -iċ-ċertifikazzjoni tas-sistema SBAS-ASECNA,

               -l-approvazzjoni tas-sikurezza tas-sistema SBAS-ASECNA, inkluż tas-siti ta’ kollokazzjoni tal-infrastruttura fuq l-art,

               -iċ-ċertifikazzjoni tas-servizzi pprovduti mis-sistema SBAS-ASECNA.

               L-Unjoni tista’ wkoll tgħin lill-ASECNA, fuq talba tagħha, fl-iżvilupp tal-metodoloġija u l-proċessi għal:

               -l-approvazzjoni tal-proċeduri ta’ tluq, tal-vjaġġ u tal-inżul tal-ajruplani, relatati mas-sistema SBAS-ASECNA, qabel ma jidhru fil-mezzi tal-Pubblikazzjoni tal-Informazzjoni dwar l-Avjazzjoni,

               -iċ-ċertifikazzjoni tat-tagħmir imqiegħed abbord l-ajruplani imfassal sabiex jirċievi u jipproċessa s-sinjali ta’ radjunavigazzjoni bis-satellita, u l-approvazzjoni tal-operaturi u tat-timijiet tal-ajruplani.

               ARTIKOLU 13

               Operat tas-sistema SBAS-ASECNA

               1.
                     L-Unjoni għandha tgħin lill-ASECNA topera s-sistema SBAS-ASECNA.

               F’dak li jirrigwarda t-tħejjija tat-tnedija tal-operat, din għandha tgħin lill-ASECNA b’mod speċjali f’dan li ġej:

               -l-implimentazzjoni tal-iskema ta’ governanza tal-provvista tas-servizzi,

               -l-adattament, għall-benefiċċju tas-sistema SBAS-ASECNA, tal-proċeduri operattivi u tad-dokumentazzjoni ta’ taħriġ tas-sistema EGNOS,

               -l-implimentazzjoni ta’ sistema ta’ ġestjoni integrata ddedikata għall-provvista tas-servizzi, li tkopri b’mod partikolari l-kwistjonijiet ta’ sikurezza, sigurtà u ambjentali,

               -l-analiżi u l-implimentazzjoni tal-iskemi ta’ sottokuntrattar,

               -it-taħriġ tal-operaturi,

               -id-dikjarazzjoni tas-servizzi.

               L-Unjoni għandha tgħin ukoll lill-ASECNA fis-soluzzjoni tal-problemi operazzjonali li jinqalgħu wara d-dikjarazzjoni tas-servizzi, l-aktar permezz tat-tqegħid għad-dispożizzjoni tal-proċeduri u l-għodod ta’ analiżi tal-prestazzjonijiet, l-appoġġ għat-taħriġ, u l-preżenza ta’ persunal fis-siti għal perijodu inizjali.

               L-Unjoni għandha tipprovdi wkoll appoġġ lill-ASECNA għall-ikkummissjonar tal-bidliet fis-sistema operazzjonali.

               2.
                     Il-Partijiet għandhom jgħinu lil xulxin biex iħeġġu lill-utenti jadottaw is-servizzi pprovduti mis-sistemi EGNOS u SBAS-ASECNA u biex jiffavorixxu l-iżvilupp tas-swieq korrispondenti.

               ARTIKOLU 14

               Żoni ta’ servizz

               Id-definizzjonijiet taż-żona ta’ servizz SOL ta’ EGNOS u taż-żona ta’ servizz SBAS-ASECNA għandhom ikunu miftiehma bejn il-Partijiet biex tiġi evitata kwalunkwe diffikultà operazzjonali, l-aktar f’termini ta’ interoperabbiltà u ta’ responsabbiltà. Il-Partijiet għandhom jagħmlu ħilithom, f’dan ir-rigward, biex isibu soluzzjonijiet komuni.

               F’każ li ż-żona ta’ servizz SOL ta’ EGNOS tkopri parti miż-żona ta’ responsabbiltà tal-ASECNA jew f’każ li ż-żona ta’ servizz SBAS-ASECNA tkopri parti mit-territorju tal-Istati Membri tal-Unjoni Ewropea, għandu jiġi stabbilit proċess ta’ impenn u ta’ monitoraġġ tal-prestazzjonijiet, li jistabbilixxi l-obbligi rispettivi.

               F’każ li ż-żona ta’ servizz SOL ta’ EGNOS u ż-żona ta’ servizz SBAS-ASECNA ikopru territorju li jinsab barra mit-territorju tal-Istati Membri tal-Unjoni Ewropea u miż-żona ta’ responsabbiltà tal-ASECNA - jew jikkoinċidu ma’ sistema oħra li ma tkunx EGNOS u SBAS-ASECNA - il-Partijiet għandhom jinformaw lil xulxin u jikkoordinaw bejniethom l-azzjonijiet li jkollhom jieħdu mal-awtoritajiet tat-territorju jew territorji kkonċernati biex jiżguraw li l-problemi li jinqalgħu, speċjalment ta’ interoperabbiltà u ta’ responsabbiltà, jiġu solvuti b’mod konġunt.

               ARTIKOLU 15

               Akkwist pubbliku

               1.
                     L-Unjoni għandha tgħin lill-ASECNA, fuq talba tagħha, fit-tfassil ta’ dossier ta’ sejħa għall-offerti u fl-analiżi tas-sejħa għall-offerti bħala parti mill-għoti ta’ kuntratti relatati mal-istabbiliment u l-operat tas-sistema SBAS-ASECNA.

               2.
                     Mingħajr preġudizzju għall-Artikolu XXIII tal-Ftehim dwar l-Akkwisti Pubbliċi konkluż taħt l-awspiċju tal-Organizzazzjoni Dinjija tal-Kummerċ (l-Artikolu III tal-Ftehim rivedut), il-korpi pubbliċi u l-impriżi tal-pajjiżi membri tal-Unjoni Ewropea għandhom id-dritt li jipparteċipaw għas-sejħiet tal-offerti relatati mal-istabbiliment u l-operat tas-sistema SBAS-ASECNA, ħlief f’każ ta’ kunflitt ta’ interess.

               3.
                     L-akkwisti relatati mal-istabbiliment u l-operat tas-sistemi EGNOS u SBAS-ASECNA jistgħu jsiru fis-swieq pubbliċi komuni għall-Unjoni u għall-ASECNA skont l-interessi ta’ kull Parti, b’mod partikolari fir-rigward tal-istazzjonijiet fuq l-art u tat-transponders.

               ARTIKOLU 16

               Drittijiet ta’ proprjetà intellettwali

               1.
                     Kull Parti għandha tqiegħed għad-dispożizzjoni tal-Parti l-oħra, bla ħlas, id-drittijiet kollha tal-proprjetà intellettwali fuq ix-xogħlijiet jew l-invenzjonijiet tagħha li huma utli għall-istabbiliment u l-operat tas-sistemi EGNOS u SBAS-ASECNA. Dan il-Ftehim huwa ekwivalenti għal liċenzja għall-użu ta’ dawn id-drittijiet.

               Jekk waħda mill-Partijiet toħloq jew tiġġenera drittijiet ta’ proprjetà intellettwali ġodda bbażati fuq id-drittijiet tal-proprjetà intellettwali li tqiegħdu għad-dispożizzjoni tagħha mill-Parti l-oħra, din tal-aħħar għandha tirċievi l-proprjetà tad-drittijiet il-ġodda tal-proprjetà intellettwali maħluqa jew iġġenerata u hija għandha tagħti liċenzja ta’ użu ta’ dawn id-drittijiet il-ġodda lill-Parti li ħolqithom jew iġġenerathom. Madankollu, il-Parti li hija proprjetarja ta’ dawn id-drittijiet il-ġodda ma tistax tagħti l-liċenzja tagħha lil xi parti terza mingħajr il-qbil espliċitu tal-Parti l-oħra.

               Il-kundizzjonijiet tal-eżerċitar tal-liċenzja msemmija fl-ewwel u t-tieni subparagrafi huma stabbiliti fil-paragrafi 2 u 3.

               2.
                     Il-liċenzja tal-użu msemmija fl-ewwel subparagrafu tal-paragrafu 1 hija personali, mhux esklużiva u mhux trasferibbli, mingħajr preġudizzju għad-dispożizzjonijiet tat-tieni subparagrafu tal-paragrafu. Din tinkludi, skont il-każ, id-dritt tal-użu, l-użu minn ħaddieħor, ta’ tibdil, ta’ riproduzzjoni u ta’ manifattura, unikament għall-istabbiliment u l-operat tas-sistemi EGNOS u SBAS-ASECNA.

               Parti ma tistax tqiegħed għad-dispożizzjoni ta’ parti terza u lanqas ma tista’ tikkummerċjalizza bl-ebda mod id-drittijiet ta’ proprjetà intellettwali li l-Parti l-oħra tqiegħed għad-dispożizzjoni tagħha skont l-ewwel subparagrafu tal-paragrafu 1 mingħajr il-kunsens espliċitu ta’ dik il-Parti l-oħra, sakemm ma tagħmilx hekk bħala parti minn proċedura ta’ akkwist pubbliku jew kuntratti mogħtija minn Parti jew l-oħra għall-istabbiliment u l-operat tas-sistema EGNOS, tas-sistema li toħroġ mill-programm Galileo u tas-sistema SBAS-ASECNA.

               3.
                     Kull Parti għandha żżomm aġġornat reġistru tad-drittijiet tal-proprjetà intellettwali li hija tqiegħed għad-dispożizzjoni tal-Parti l-oħra skont l-ewwel subparagrafu tal-paragrafu 1. Din għandha tagħti kopja tiegħu lill-Parti l-oħra. Għal kull dritt ta’ proprjetà intellettwali disponibbli, ir-reġistru għandu jispeċifika b’mod partikolari:

               -is-suġġett tad-dritt, bħal invenzjoni, softwer, bażi ta’ data, eċċ.,

               -it-tip ta’ dritt, bħal dritt tal-awtur, privattiva, eċċ.,

               -id-dritt ta’ użu mogħti, bħad-dritt ta’ riproduzzjoni, ta’ adattament, ta’ manifattura, eċċ.,

               -it-territorju li għalih id-dritt huwa disponibbli,

               -it-tul ta’ żmien tad-disponibbiltà.

               4.
                     Kull Parti li tagħti lill-Parti l-oħra liċenzja ta’ użu skont l-ewwel subparagrafu tal-paragrafu 1 tista’ ttemm dik il-liċenzja jekk tinnota nuqqas ta’ konformità mal-kundizzjonijiet tal-eżerċitar tiegħu previsti fil-paragrafi 2 u 3.

               5.
                     Il-Partijiet għandhom jagħtu u jiżguraw protezzjoni adegwata u effettiva tad-drittijiet tal-proprjetà intellettwali fl-oqsma u fis-setturi li huma relatati mal-istabbiliment u l-operat tas-sistemi EGNOS u SBAS-ASECNA skont l-ogħla standards internazzjonali stabbiliti bil-Ftehim dwar l-Aspetti tad-Drittijiet tal-Proprjetà Intellettwali Relatati mal-Kummerċ (TRIPS) tal-Organizzazzjoni Dinjija tal-Kummerċ, inkluż billi jipprovdu mezzi effiċjenti li jiżguraw il-konformità ma’ dawn l-istandards.

               SUBPARTI II

               ATTIVITAJIET OĦRAJN

               ARTIKOLU 17

               Galileo

               1.
                     Il-Partijiet għandhom jikkooperaw sabiex jippromwovu u jużaw is-sistema li tirriżulta mill-programm Galileo fil-kontinent Afrikan, b’mod partikolari billi jiżviluppaw applikazzjonijiet u użu ta’ servizzi bbażati fuq din is-sistema fl-oqsma tad-datazzjoni, tan-navigazzjoni, tas-sorveljanza, u tar-riċerka u ta’ salvataġġ, u għall-enfasizzar tal-benefiċċji tal-applikazzjonijiet u s-servizzi bbażati fuq din is-sistema.

               2.
                     L-ASECNA għandha żżomm lura minn kwalunkwe azzjoni jew inizjattiva li tista’ tmur kontra -interessi tal-Unjoni fir-rigward ta’ drittijiet ta’ proprjetà intellettwali relatati mal-programm Galileo.

               ARTIKOLU 18

               Spettru tar-radju

               1.
                     Il-Partijiet għandhom jikkooperaw u jgħinu lil xulxin fir-rigward tal-ġestjoni tal-ispettru ta’ frekwenzi bir-radju mill-Unjoni Internazzjonali tat-Telekomunikazzjoni (minn hawn ’il quddiem imsejħa “UIT”), b’mod partikolari għall-protezzjoni tal-baned ta’ frekwenzi relatati mas-servizzi ta’ radjunavigazzjoni bis-satellita u ta’ komunikazzjoni ajrunawtika.

               2.
                     Il-Partijiet għandhom jiskambjaw informazzjoni u għandhom jgħinu lil xulxin f’dak li jirrigwarda l-kondiviżjoni u l-allokazzjoni tal-frekwenzi min-naħa tal-UIT. Huma għandhom jinkoraġġixxu u jipproteġu l-allokazzjonijiet ta’ frekwenzi xierqa għas-sistemi EGNOS u SBAS-ASECNA, kif ukoll għas-sistema li toħroġ mill-programm Galileo, sabiex jiżguraw l-aċċessibbiltà tas-servizzi offruti minn dawn is-sistemi fl-Unjoni u fl-Afrika.

               3.
                     Sabiex jipproteġu l-ispettru tar-radju allokat għar-radjunavigazzjoni minn interruzzjonijiet bħal interferenzi, intenzjonati jew le, u “immaskjar”, il-Partijiet għandhom jagħmlu kull sforz biex jidentifikaw is-sorsi ta’ interferenza u jfittxu soluzzjonijiet aċċettabbli għaż-żewġ Partijiet.

               4.
                     Xejn f’dan il-Ftehim ma għandu jinftiehem bħala deroga mid-dispożizzjonijiet applikabbli tal-UIT, b’mod partikolari dawk li jirregolaw il-komunikazzjonijiet bir-radju.

               ARTIKOLU 19

               Standards, ċertifikazzjoni
                  u organizzazzjonijiet internazzjonali

               1.
                     Il-Partijiet għandhom jagħmlu kull sforz sabiex jadottaw approċċ komuni rigward l-istandardizzazzjoni u dwar kull kwistjoni li tirrigwarda s-sistemi ta’ radjunavigazzjoni bis-satellita indirizzata mill-organizzazzjonijiet u l-assoċjazzjonijiet internazzjonali, b’mod partikolari mill-Organizzazzjoni tal-Avjazzjoni Ċivili Internazzjonali, l-assoċjazzjoni “Radio Technical Commission for Aeronautics” u l-Organizzazzjoni Ewropea għat-Tagħmir tal-Avjazzjoni Ċivili (“EUROCAE”), u minn assoċjazzjonijiet u gruppi attivi fil-qasam tal-istandardizzazzjoni.

               2.
                     Il-Partijiet għandhom jappoġġaw b’mod konġunt l-iżvilupp tal-istandards ta’ radjunavigazzjoni bis-satellita fi ħdan organizzazzjonijiet internazzjonali, b’mod partikolari l-istandards u l-prattiki rakkomandati tal-ICAO (SARPs) u l-ispeċifikazzjonijiet ta’ prestazzjonijiet operattivi minimi tal-RTCA u tal-EUROCAE (MOPS). Huma għandhom jappoġġjaw flimkien f’dan il-kuntest ir-rikonoxximent tal-istandards Galileo, EGNOS u SBAS-ASECNA minn dawn l-organizzazzjonijiet internazzjonali u għandhom jippromwovu l-applikazzjoni tagħhom fid-dinja kollha, waqt li jinsistu fuq l-interoperabbiltà ma’ sistemi oħrajn ta’ radjunavigazzjoni bis-satellita.

               ARTIKOLU 20

               Sigurtà

               Biex jipproteġu s-sistema ta’ radjunavigazzjoni bis-satellita Ewropea u s-sistema SBAS-ASECNA kontra theddid u atti malizzjużi, bħal interferenzi intenzjonati u “immaskjar”, il-Partijiet għandhom jieħdu l-miżuri kollha possibbli, b’mod partikolari rigward il-kontroll u n-nonproliferazzjoni tat-teknoloġiji, sabiex jiżguraw il-kontinwità, is-sigurtà u s-sikurezza tas-servizzi ta’ radjunavigazzjoni bis-satellita kif ukoll tal-infrastruttura u tal-assi essenzjali korrispondenti, mingħajr preġudizzju għall-Artikolu 6(2).

               ARTIKOLU 21

               Riċerka u żvilupp

               Il-Partijiet għandhom jagħmlu kull sforz sabiex jagħmlu attivitajiet konġunti ta’ riċerka u ta’ żvilupp fir-radjunavigazzjoni bis-satellita, b’mod partikolari bl-għan li jiżviluppaw u jippjanaw żviluppi teknoloġiċi futuri tas-sistemi ta’ radjunavigazzjoni bis-satellita.

               Kull Parti għandha tinkoraġġixxi lill-Parti l-oħra biex tipparteċipa fil-programmi tagħha ta’ riċerka u ta’ żvilupp.

               L-Unjoni għandha tiffaċilita l-aċċess tal-ASECNA għall-fondi disponibbli taħt il-programmi qafas tagħha ta’ riċerka u ta’ żvilupp.

               ARTIKOLU 22

               Riżorsi umani

               Abbażi tal-esperjenza tagħha stess, l-Unjoni għandha tipprovdi lill-ASECNA bl-informazzjoni kollha rilevanti għall-ġestjoni tal-kapital uman meħtieġ għall-implimentazzjoni tal-programm SBAS-ASECNA.

               L-Unjoni għandha tgħin lill-ASECNA fl-iżvilupp tal-impjiegi u tal-kompetenzi neċessarji għall-istabbiliment u l-operat tas-sistema SBAS-ASECNA.

               L-Unjoni Ewropea għandha tappoġġa kwalunkwe inizjattiva ta’ kollaborazzjoni u ta’ sħubija bejn l-ASECNA u l-entitajiet involuti fit-tisħiħ tal-kapaċitajiet fl-oqsma relatati mal-programmi Ewropej ta’ radjunavigazzjoni bis-satellita. Hija għandha tiffaċilita wkoll l-aċċess tal-ASECNA għall-fondi disponibbli taħt programmi Ewropej ta’ taħriġ.

               Jistgħu jitwettqu attivitajiet konġunti ta’ taħriġ sabiex jintlaħqu l-ħtiġijiet tal-istabbiliment u tal-operat tas-sistemi EGNOS, SBAS-ASECNA u Galileo, u ta’ tħejjija għall-iżvilupp teknoloġiku tagħhom.

               ARTIKOLU 23

               Komunikazzjoni u viżibbiltà

               Il-Partijiet għandhom jagħmlu kull sforz biex iwettqu attivitajiet konġunti ta’ komunikazzjoni u ta’ promozzjoni tal-programmi rispettivi tagħhom ta’ radjunavigazzjoni bis-satellita.

               L-Unjoni għandha tgħin lill-ASECNA fid-definizzjoni u fl-implimentazzjoni tal-istrateġiji ta’ komunikazzjoni mmirati kemm lejn l-entitajiet ikkonċernati mill-istabbiliment u l-operat tas-sistema SBAS-ASECNA kif ukoll lejn il-pubbliku inġenerali.

               ARTIKOLU 24

               Skambju ta’ persunal

               Il-Partijiet għandhom jagħmlu skambji ta’ persunal bħala parti mill-attivitajiet ta’ kooperazzjoni previsti minn dan il-Ftehim.

               ARTIKOLU 25

               Il-promozzjoni tar-radjunavigazzjoni
                  bis-satellita fil-kontinent tal-Afrika

               Il-Partijiet għandhom jgħinu lil xulxin sabiex jippromwovu r-radjunavigazzjoni bis-satellita fil-kontinent tal-Afrika u għandhom jikkonsultaw lil xulxin kull meta jkun hemm bżonn sabiex jiftiehmu dwar azzjoni komuni li għandha tittieħed f’dan ir-rigward. Huma għandhom jappoġġjaw b’mod partikolari l-inizjattivi li jistgħu jiffavorixxu l-adozzjoni tar-radjunavigazzjoni bis-satellita mill-utenti u l-iżvilupp tas-swieq assoċjati ma’ din it-teknoloġija.

               PARTI III

               DISPOŻIZZJONIJIET FINANZJARJI

               ARTIKOLU 26

               Finanzjament

               1.
                     L-ASECNA għandha tiffinanzja l-istabbiliment u l-operat tas-sistema SBAS-ASECNA permezz ta’ riżorsi proprji, għajnuniet jew sussidji, b’mod partikolari dawk imsemmija fil-paragrafu 3, self miksub mingħand istituzzjonijiet finanzjarji, jew permezz ta’ kwalunkwe mezz ta’ finanzjament ieħor suġġett għad-dispożizzjonijiet tal-paragrafu 2.

               2.
                     L-istabbiliment u l-operat tas-sistema SBAS-ASECNA fl-ebda każ ma jistgħu jkunu ffinanzjati mill-kontribuzzjonijiet tal-baġit previsti għas-sistemi Ewropej ta’ radjunavigazzjoni bis-satellita u msemmija fil-Kapitolu II tar-Regolament (UE) Nru 1285/2013 tal-Parlament Ewropew u tal-Kunsill tal-11 ta’ Diċembru 2013.

               3.
                     Għall-istabbiliment u l-operat tas-sistema SBAS-ASECNA, l-Unjoni għandha tiffaċilita l-aċċess tal-ASECNA għall-fondi tal-UE għall-kooperazzjoni u l-iżvilupp li l-ASECNA hija eliġibbli għalihom, kemm għall-programmi attwali kif ukoll futuri. Il-programmi attwali huma l-programm pan-Afrikan kopert mill-Artikolu 9 u l-Anness III għar-Regolament (UE) Nru 233/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi strument ta’ finanzjament tal-kooperazzjoni għall-iżvilupp (DCI) għall-perijodu 2014-2020, u dawk taħt il-Fondi Fiduċjarji UE-Afrika għall-Infrastrutturi previsti fil-Komunikazzjoni tal-Kummissjoni lill-Kunsill u lill-Parlament Ewropew tat-13 ta’ Lulju 2006 - L-interkonnessjoni tal-Afrika: Sħubija dwar l-Infrastruttura bejn l-UE u l-Afrika COM(2006) 376 final.

               PARTI IV

               DISPOŻIZZJONIJIET FINALI

               ARTIKOLU 27

               Responsabbiltà ġuridika

               1.
                     Peress li l-ASECNA mhijiex il-proprjetarja tas-sistemi ta’ radjunavigazzjoni bis-satellita Ewropej, hija ma għandha l-ebda responsabbiltà relatata mas-sjieda tas-sistemi.

               Peress li l-Unjoni mhijiex il-proprjetarja tas-sistema SBAS-ASECNA, hija ma għandha l-ebda responsabbiltà relatata mas-sjieda ta’ dik is-sistema.

               2.
                     Ebda Parti ma tista’ tinżamm responsabbli għall-ħsarat li jirriżultaw mill-użu mill-Parti l-oħra tat-teknoloġiji koperti f’dan il-Ftehim, u ebda Parti ma’ tiggarantixxi l-funzjonament tajjeb tagħha.

               ARTIKOLU 28

               Skambju ta’ informazzjoni klassifikata

               Il-Partijiet għandhom jiskambjaw informazzjoni klassifikata biss jekk ikunu kkonkludew ftehim dwar dan. Huma għandhom jagħmlu kull sforz sabiex jistabbilixxu qafas ġuridiku komplut u koerenti li jippermetti l-konklużjoni ta’ ftehim bħal dan.

               ARTIKOLU 29

               Kumitat konġunt

               1.
                     Għandu jitwaqqaf kumitat konġunt, bl-isem ta’ “Kumitat GNSS UE/ASECNA”. Dan għandu jkun magħmul minn rappreżentanti tal-Partijiet u għandu jkun responsabbli mill-ġestjoni u l-implimentazzjoni xierqa ta’ dan il-Ftehim. Għal dan il-għan, dan għandu jieħu deċiżjonijiet fil-każijiet koperti minn dan il-Ftehim, li għandhom jiġu implimentati mill-Partijiet skont ir-regoli proprji tagħhom. Dawn id-deċiżjonijiet tal-Kumitat Konġunt għandhom jittieħdu bi ftehim reċiproku. Il-Kumitat Konġunt għandu jagħmel ukoll rakkomandazzjonijiet fil-kwistjonijiet li fuqhom ma għandux setgħa li jiddeċiedi.

               Il-Kumitat Konġunt għandu jiddefinixxi l-kundizzjonijiet u l-arranġamenti li mhumiex speċifikati f’dan il-Ftehim.

               2.
                     Il-Kumitat Konġunt għandu jistabbilixxi r-regoli ta’ proċedura tiegħu, li, fost dispożizzjonijiet oħrajn, għandhom jinkludu l-arranġamenti għas-sejħa tal-laqgħat tiegħu, għall-ħatra tal-president tiegħu, għad-definizzjoni tal-mandat tal-president u għall-kuntatti bejn il-Partijiet.

               3.
                     Il-Kumitat Konġunt għandu jiltaqa’ skont il-ħtieġa. L-Unjoni jew l-ASECNA tista’ titlob li tissejjaħ laqgħa. Il-Kumitat Konġunt għandu jiltaqa’ fi żmien ħmistax-il jum minn meta ssir it-talba.

               4.
                     Il-Kumitat Konġunt jista’ jiddeċiedi li joħloq kwalunkwe grupp ta’ ħidma jew ta’ esperti li huwa jqis li huwa kapaċi jgħinu fit-twettiq tal-kompiti tiegħu.

               5.
                     Il-Kumitat Konġunt jista’ jiddeċiedi li jemenda l-Anness I.

               ARTIKOLU 30

               Konsultazzjonijiet

               1.
                     Għall-finijiet ta’ implimentazzjoni korretta ta’ dan il-Ftehim, il-Partijiet għandhom jiskambjaw informazzjoni b’mod regolari u, fuq talba ta’ xi waħda minnhom, għandhom jiltaqgħu fi ħdan il-Kumitat Konġunt.

               2.
                     Il-Partijiet għandhom jikkonsultaw lil xulxin minnufih, fuq talba ta’ xi waħda minnhom, dwar kwalunkwe kwistjoni li tirrigwarda l-interpretazzjoni jew l-implimentazzjoni ta’ dan il-Ftehim.

               3.
                     Il-Partijiet għandhom jinformaw lil xulxin b’mod regolari u għandhom jagħtu viżibbiltà reċiproka dwar il-ġestjoni u l-iżviluppi tal-programmi tagħhom ta’ radjunavigazzjoni bis-satellita. Meta Parti tippjana li tieħu deċiżjoni li tista’ taffettwa lis-sistema jew lis-sistemi ta’ radjunavigazzjoni bis-satellita tal-Parti l-oħra, din tal-aħħar għandha tiġi kkonsultata minn qabel sabiex tkun tista’ tifformula opinjoni mhux vinkolanti. Jekk ir-rekwiżiti ta’ kunfidenzjalità previsti mir-regoli applikabbli għall-Partijiet ma jirrikjedux mod ieħor, kull Parti għandha taċċetta l-parteċipazzjoni, bħala osservatur, ta’ rappreżentant tal-Parti l-oħra fil-gruppi ta’ ħidma, il-korpi u l-kumitati ta’ ġestjoni tagħha.

               ARTIKOLU 31

               Miżuri ta’ salvagwardja

               1.
                     Kull Parti tista’, wara konsultazzjoni fil-Kumitat Konġunt, tieħu kwalunkwe miżura ta’ salvagwardja li tkun meħtieġa, inkluż is-sospensjoni ta’ attività jew attivitajiet ta’ kooperazzjoni, jekk hija tqis li m’għadx hemm livell ekwivalenti ta’ kontroll tal-esportazzjonijiet jew ta’ sikurezza bejn il-Partijiet. Meta kwalunkwe dewmien jista’ jipperikola l-funzjonament tajjeb tas-sistemi Ewropej ta’ radjunavigazzjoni bis-satellita jew tas-sistema SBAS-ASECNA, jistgħu jiġu adottati miżuri protettivi provviżorji, mingħajr konsultazzjoni minn qabel, dment li jsiru konsultazzjonijiet minnufih wara li l-miżuri jiġu adottati.

               2.
                     Il-kamp ta’ applikazzjoni u d-durata tal-miżuri msemmija fil-paragrafu 1 għandhom ikunu limitati għal dak li huwa meħtieġ biex tissolva s-sitwazzjoni u jkun żgurat bilanċ ġust bejn id-drittijiet u l-obbligi skont dan il-Ftehim. Il-Parti l-oħra tista’ titlob lill-Kumitat Konġunt biex jibda konsultazzjonijiet dwar il-proporzjonalità ta’ dawn il-miżuri. Jekk ma tinstabx soluzzjoni għal din it-tilwima fi żmien sitt xhur, din tista’ titressaq quddiem korp ta’ arbitraġġ vinkolanti minn waħda mill-Partijiet, skont il-proċedura prevista fl-Anness I. Ebda kwistjoni ta’ interpretazzjoni tad-dispożizzjonijiet ta’ dan il-Ftehim li jkunu l-istess bħal dispożizzjonijiet korrispondenti tal-liġi tal-Unjoni ma tista’ tiġi solvuta f’dan il-kuntest.

               ARTIKOLU 32

               Soluzzjoni ta’ tilwim

               Mingħajr preġudizzju għall-Artikolu 31, it-tilwim li jirrigwarda l-interpretazzjoni jew l-implimentazzjoni ta’ dan il-Ftehim għandu jkun solvut permezz ta’ konsultazzjonijiet tal-Kumitat Konġunt.

               Jekk tilwima ma tiġix solvuta fi żmien tliet xhur mid-data li fiha tkun ġiet riferita lill-Kumitat Konġunt, għandha tintuża l-proċedura ta’ arbitraġġ prevista fl-Anness I.

               ARTIKOLU 33

               Annessi

               L-Annessi għal dan il-Ftehim jagħmlu parti integrali minnu.

               ARTIKOLU 34

               Emendi

               Dan il-Ftehim jista’ jiġi emendat u estiż fi kwalunkwe ħin permezz ta’ emenda ffirmata bejn il-Partijiet, skont il-proċeduri interni rispettivi tagħhom.

               ARTIKOLU 35

               Terminazzjoni

               1.
                     L-Unjoni jew l-ASECNA tista’ ttemm dan il-Ftehim billi tinnotifika lill-Parti l-oħra dwar id-deċiżjoni tagħha. Dan il-Ftehim għandu jintemm sitt xhur wara l-wasla ta’ dik in-notifika.

               2.
                     It-terminazzjoni ta’ dan il-Ftehim huwa mingħajr preġudizzju għall-validità jew id-durata ta’ kull dispożizzjoni sostantiva miftiehma matul it-twettiq tiegħu. Lanqas ma hija ta’ preġudizzju għal drittijiet u obbligi speċifiċi stabbiliti fir-rigward ta’ proprjetà intellettwali fil-Ftehim, u Parti li tkun tat lill-Parti l-oħra liċenzja ta’ użu għandha żżomm, wara t-terminazzjoni tal-Ftehim, id-dritt li ttemmha jekk tinnota nuqqas ta’ konformità mal-kundizzjonijiet tal-użu ta’ din il-liċenzja.

               3.
                     F’każ li dan il-Ftehim jiġi tterminat, il-Kumitat Konġunt għandu jagħmel proposta sabiex jippermetti lill-Partijiet isolvu kwalunkwe kwistjoni pendenti li jista’ jkollha konsegwenzi finanzjarji, waqt li jitqies, fejn meħtieġ, il-prinċipju tal-pro rata temporis.

               ARTIKOLU 36

               Dħul fis-seħħ

               1.
                     Dan il-Ftehim għandu jiġi approvat mill-Partijiet skont il-proċeduri interni tagħhom. Huwa għandu jidħol fis-seħħ fl-ewwel jum tal-ewwel xahar wara d-data tal-iffirmar mill-Parti li tkun wettqet din il-formalità l-aħħar.

               2.
                     Dan il-Ftehim, imfassal f’żewġ kopji bil-Franċiż biss, huwa konkluż għal perijodu indefinit.

                  Għall-Unjoni Ewropea

                  Għall-ASECNA

               ANNESS I

               PROĊEDURA TA’ ARBITRAĠĠ

               Jekk tilwima titressaq għall-arbitraġġ, għandhom jintgħażlu tliet arbitri, sakemm il-Partijiet ma jiddeċidux mod ieħor.

               Kull Parti għandha taħtar arbitru fi żmien tletin jum wara li jiġi identifikat nuqqas ta’ ftehim fi ħdan il-Kumitat Konġunt.

               Iż-żewġ arbitri maħtura għandhom jinnominaw, bi qbil reċiproku, arbitru anzjan li ma jkunx ċittadin tal-Partijiet. Jekk dawn ma jkunux jistgħu jaqblu fi żmien xahrejn mill-ħatra tagħhoam, l-arbitru anzjan għandu jinħatar minnhom minn seba’ persuni fuq lista stabbilita mill-Kumitat Konġunt. Il-Kumitat Konġunt għandu jfassal u jaġġorna din il-lista skont ir-regoli ta’ proċedura tiegħu.

               Sakemm il-Partijiet ma jiddeċidux mod ieħor, it-tribunal tal-arbitraġġ għandu jistabbilixxi ir-regoli ta’ proċedura tiegħu. Dan għandu jieħu d-deċiżjonijiet tiegħu b’maġġoranza ta’ voti.

               ________________

                     (1)
                  ĠU L 347, 20.12.2013, p. 1.

                     (2)
                  ĠU L 276, 20.10.2010, p. 11.